title: Unionin ulkoasioiden ja turvallisuuspolitiikan korkean edustajan päätös, annettu 23 päivästä maaliskuuta 2011 , Euroopan ulkosuhdehallinnon palvelukseen määräaikaisesti siirrettyihin kansallisiin asiantuntijoihin sovellettavista säännöistä

text:
               14.1.2012

               FI

               Euroopan unionin virallinen lehti

               C 12/8

         Unionin ulkoasioiden ja turvallisuuspolitiikan korkean edustajan päätös,
   annettu 23 päivästä maaliskuuta 2011,
   Euroopan ulkosuhdehallinnon palvelukseen määräaikaisesti siirrettyihin kansallisiin asiantuntijoihin sovellettavista säännöistä
   2012/C 12/04
   KORKEA EDUSTAJA, joka
   ottaa huomioon Euroopan ulkosuhdehallinnon organisaatiosta ja toiminnasta 26 päivänä heinäkuuta 2010 hyväksytyn neuvoston päätöksen 2010/427/EU ja erityisesti sen 6 artiklan 3 kohdan,
   sekä katsoo seuraavaa:

               (1)

               Euroopan ulkosuhdehallinnon perustamista koskevan neuvoston päätöksen (1), jäljempänä ’neuvoston päätös’, 6 artiklan 3 kohdan mukaan Euroopan ulkosuhdehallinto, jäljempänä ’EUH’, voi erityistapauksissa käyttää rajoitettua määrää erikoistuneita lähetettyjä kansallisia asiantuntijoita.

               (2)

               Korkea edustaja hyväksyy niin ikään neuvoston päätöksen 6 artiklan 3 kohdan mukaisesti neuvoston pääsihteeristön palvelukseen määräaikaisesti otettaviin kansallisiin asiantuntijoihin ja neuvoston pääsihteeristön palvelukseen määräaikaisesti siirrettävään kansalliseen sotilashenkilöstöön sovellettavista säännöistä 16 päivänä kesäkuuta 2003 tehdyssä neuvoston päätöksessä 2003/479/EY (sittemmin kumottu ja korvattu 5 päivänä joulukuuta 2007 hyväksytyllä neuvoston päätöksellä 2007/829/EY (2)) vahvistettuja sääntöjä vastaavat säännöt, joiden mukaisesti lähetetyt kansalliset asiantuntijat ovat EUH:n käytettävissä antaakseen erityistä asiantuntemusta.

               (3)

               EUH:n olisi voitava hyödyntää palvelukseensa määräaikaisesti siirrettävien kansallisten asiantuntijoiden korkeatasoista ammattitaitoa ja kokemusta erityisesti aloilla, joilla tällaista asiantuntemusta ei ole välittömästi saatavilla.

               (4)

               Kansallisten asiantuntijoiden EUH:n palvelukseen siirtämisen tarkoituksena on edistää eurooppalaisia politiikkoja koskevan ammatillisen kokemuksen ja tietämyksen vaihtoa.

               (5)

               Kansallisten asiantuntijoiden olisi tultava jäsenvaltioiden julkishallinnoista tai kansainvälisistä järjestöistä.

               (6)

               Tässä päätöksessä vahvistettujen, kansallisia asiantuntijoita ja sotilashenkilöitä koskevien oikeuksien ja velvollisuuksien pitäisi taata, että he toimivat tehtäviään suorittaessaan ainoastaan EUH:n edun mukaisesti.

               (7)

               Tässä päätöksessä olisi vahvistettava kaikki kansallisia asiantuntijoita koskevat työsuhteen ehdot.

               (8)

               EUH:n palvelukseen Euroopan unionin sotilasesikunnan muodostamista varten siirrettävien sotilashenkilöiden osalta olisi vahvistettava erityissäännöksiä.

               (9)

               Unionin edustustoihin sijoitettavien kansallisten asiantuntijoiden osalta olisi vahvistettava erityissäännöksiä. Eri toimielimistä (pääasiassa Euroopan komissiosta ja EUH:sta) tulevien kansallisten asiantuntijoiden eriarvoista kohtelua unionin edustustoissa olisi vältettävä mahdollisuuksien mukaan,

         ON HYVÄKSYNYT TÄMÄN PÄÄTÖKSEN:
   I   LUKU

      YLEISET SÄÄNNÖKSET

   1 artikla
   Soveltamisala
   1.   Näitä sääntöjä sovelletaan kansallisiin asiantuntijoihin, jotka jäsenvaltioiden julkishallinnot ovat määräaikaisesti siirtäneet Euroopan ulkosuhdehallinnon (EUH) palvelukseen. Niitä sovelletaan myös kansainvälisten järjestöjen määräaikaisesti siirtämiin asiantuntijoihin.
   2.   Henkilöt, joihin näitä sääntöjä sovelletaan, pysyvät työnantajansa palveluksessa koko määräaikaisen palvelukseen siirron ajan, ja tämä työnantaja maksaa edelleen heidän palkkansa.
   3.   EUH päättää tarpeen mukaan ja talousarvion asettamissa puitteissa kansallisten asiantuntijoiden palvelukseen ottamisesta. Henkilöstöosasto vahvistaa tätä palvelukseen ottamista koskevat yksityiskohtaiset säännöt.
   4.   Kansallisten asiantuntijoiden on oltava jonkin Euroopan unionin jäsenvaltion kansalaisia.
   5.   Jäsenvaltiot ja EUH toimivat yhteistyössä varmistaakseen mahdollisuuksien mukaan, että kansallisten asiantuntijoiden ottaminen EUH:n palvelukseen tapahtuu ansioiden perusteella ja että siinä taataan samalla riittävän tasapainoinen maantieteellinen ja sukupuolijakauma, erityisesti kaikkien jäsenvaltioiden kansalaisten tarkoituksenmukaisen edustuksen varmistamiseksi.
   6.   Määräaikaisesta palvelukseen siirrosta sovitaan hallintopääjohtajan ja asianomaisen jäsenvaltion pysyvän edustuston tai kansainvälisen järjestön välisellä kirjeenvaihdolla. Asemapaikan sijainti on mainittava kirjeenvaihdossa. Kirjeenvaihtoon liitetään jäljennös EUH:n palvelukseen siirrettäviin kansallisiin asiantuntijoihin sovellettavista säännöistä.
   2 artikla
   Määräaikaisen palvelukseen siirron kesto
   1.   Määräaikaisen palvelukseen siirron on oltava kestoltaan vähintään kuusi kuukautta ja enintään kaksi vuotta. Palvelukseen siirtoa voidaan jatkaa siten, että sen kokonaiskesto on enintään neljä vuotta. Henkilöstöosasto voi poikkeustapauksissa ja asiaankuuluvan pääjohtajan tai tätä vastaavan henkilön pyynnöstä yksikön edun niin vaatiessa hyväksyä palvelukseen siirron jatkamisen yhden tai useamman kerran enintään kahdeksi vuodeksi edellä mainitun neljän vuoden kauden päätyttyä.
   2.   Edellä olevasta 1 kohdasta poiketen kansallisen asiantuntijan määräaikaisen palvelukseen siirron kesto voi olla alle kuusi kuukautta, jos kyseessä on osallistuminen kriisinhallintaoperaatioiden valmisteluun tai niiden alkututkimukseen.
   3.   Määräaikaisen palvelukseen siirron aiottu kesto on vahvistettava sen alkaessa 1 artiklan 6 kohdassa tarkoitetulla kirjeenvaihdolla. Samaa menettelyä sovelletaan määräaikaisen palvelukseen siirron kestoa pidennettäessä.
   4.   Jos kansallinen asiantuntija on jo ollut määräaikaisesti EUH:n palveluksessa, hänet voidaan siirtää uudelleen seuraavin edellytyksin:

               a)

               kansallinen asiantuntija täyttää edelleen määräaikaista palvelukseen siirtoa koskevat ehdot; ja

               b)

               uusi määräaikainen palvelukseen siirto voi alkaa vasta, kun edellisen määräaikaisen palvelukseen siirron päättymisestä on kulunut vähintään kuusi vuotta; jos kansallisen asiantuntijan palvelukseen siirtoa on jatkettu ensimmäisen määräaikaisen palvelukseen siirron päätyttyä, edellä mainittu kuuden vuoden jakso lasketaan alkavaksi kyseisen jatkoajan päättymisestä.

         Tämä säännös ei estä EUH:ta hyväksymästä alle kuuden vuoden kuluttua ensimmäisen määräaikaisen palvelukseen siirron päättymisestä sellaisen kansallisen asiantuntijan palvelukseen siirtoa, jonka ensimmäinen määräaikainen palvelukseen siirto on kestänyt alle kuusi vuotta, mutta tällöin uuden palvelukseen siirron kesto ei saa ylittää aikaa, joka kuuden vuoden jaksosta on jäänyt aiemmin käyttämättä.
   3 artikla
   Asemapaikka
   1.   Kansallisten asiantuntijoiden asemapaikka on EUH:n keskushallinnossa Brysselissä tai jossakin unionin edustustossa.
   2.   Asemapaikkaa voidaan muuttaa määräaikaisen palvelukseen siirron aikana uudella 1 artiklan 6 kohdan mukaisella kirjeenvaihdolla, jos alkuperäisessä kirjeenvaihdossa ei ollut sovittu mahdollisuudesta muuttaa asemapaikkaa. Hallinnolle, josta kansallinen asiantuntija siirretään määräaikaiseen palvelukseen, ilmoitetaan mahdollisista asemapaikan muutoksista.
   4 artikla
   Tehtävät
   1.   Kansallinen asiantuntija avustaa EUH:n henkilöstön jäseniä ja suorittaa hänelle osoitetut tehtävät. Kansallisen asiantuntijan tehtävät määritellään EUH:n ja sen hallinnon, josta hänet siirretään määräaikaiseen palvelukseen, välisellä sopimuksella EUH:n edun mukaisesti ja kansallisen asiantuntijan ammattitaito huomioon ottaen.
   2.   Jollei jäljempänä olevasta 8 kohdasta muuta johdu, kansallinen asiantuntija osallistuu virkamatkoihin ja kokouksiin vain, jos

               a)

               hän matkustaa yhdessä EUH:n henkilöstön jäsenen kanssa;
               tai

               b)

               jos hän yksin matkustaessaan toimii tarkkailijana tai ainoastaan tietojen hankkimiseksi.

         Kansallinen asiantuntija ei voi edustaa EUH:ta taloudellisten tai muiden sitoumusten tekemiseksi eikä neuvotella sen puolesta, ellei hänelle ole annettu tätä koskevaa toimeksiantoa jäljempänä olevan 8 kohdan nojalla.
   Tässä kohdassa asetettuja rajoituksia ei sovelleta kansallisiin asiantuntijoihin, jotka on siirretty siviilialan suunnittelu- ja toteutusvoimavaran, kriisinhallinta- ja suunnitteluosaston tai EU:n tilannekeskuksen palvelukseen.
   3.   EUH on kansallisen asiantuntijan esimiehen välityksellä yksin vastuussa kansallisen asiantuntijan suorittamien tehtävien tulosten hyväksymisestä.
   4.   EUH:n, kansallisen asiantuntijan työnantajan ja kansallisen asiantuntijan on tehtävä kaikkensa, jotta tehtäviin, joita kansallinen asiantuntija suorittaa määräaikaisen palvelukseen siirron aikana, ei liity eturistiriitoja ja ettei tällaisia eturistiriitoja synny. Tätä varten henkilöstöosasto ilmoittaa hyvissä ajoin kansalliselle asiantuntijalle ja hänen työnantajalleen kansallisen asiantuntijan aiotuista tehtävistä ja pyytää kansallista asiantuntijaa ja työnantajaa vahvistamaan kirjallisesti, että heillä ei ole tiedossaan mitään syitä, joiden vuoksi kansallinen asiantuntija ei voisi ottaa näitä tehtäviä hoitaakseen, erityisesti kansallisen asiantuntijan työkokemukseen liittyen.
   5.   Kansallista asiantuntijaa on erityisesti kehotettava ilmoittamaan kaikista eturistiriidoista, joita voi syntyä hänen perhetilanteensa (erityisesti hänen lähiomaistensa ammattitoiminnan taikka hänen tai lähiomaisten merkittävien taloudellisten kytkösten) ja niiden tehtävien välillä, joita hänen on tarkoitus hoitaa määräaikaisen palvelukseen siirron aikana. Työnantajan ja kansallisen asiantuntijan on sitouduttava ilmoittamaan kansallisen asiantuntijan esimiehelle ja henkilöstöosastolle sellaisista määräaikaisen palvelukseen siirron aikana tapahtuvista muutoksista, jotka voivat aiheuttaa eturistiriidan.
   6.   Kansallisesta asiantuntijasta on tehtävä turvallisuusselvitys ennen määräaikaiseen palvelukseen siirtoa, jos kansallisen asiantuntijan esimies katsoo, että tälle osoitettujen tehtävien luonne edellyttää erityisiä turvallisuuteen liittyviä varotoimia.
   7.   Jos 2, 4 ja 5 kohdan säännöksiä ei noudateta, EUH:lla on oikeus päättää kansallisen asiantuntijan määräaikainen palvelukseen siirto 9 artiklan 2 kohdan c alakohdan mukaisesti.
   8.   Edellä olevasta 1 kohdasta ja 2 kohdan ensimmäisestä alakohdasta poiketen sen yksikön pääjohtaja tai tätä vastaava henkilö, johon kansallinen asiantuntija on sijoitettu, voi korkean edustajan alaisuudessa ja kansallisen asiantuntijan esimiehen ehdotuksesta osoittaa kansalliselle asiantuntijalle erityistehtäviä ja valtuuttaa hänet huolehtimaan yhdestä tai useammasta erityistehtävästä tai kokouksesta sillä edellytyksellä, että eturistiriitoja ei ole.
   5 artikla
   Oikeudet ja velvollisuudet
   1.   Määräaikaisen palvelukseen siirron aikana kansallista asiantuntijaa koskee seuraava:

               a)

               Kansallisen asiantuntijan on suoritettava tehtävänsä objektiivisesti ja puolueettomasti ja toimittava ainoastaan EUH:n edun mukaisesti.

               b)

               Kansallisen asiantuntijan on pidätyttävä teoista ja erityisesti julkisista mielipiteenilmauksista, jotka voivat heikentää hänen asemaansa EUH:ssa kohdistuvaa arvonantoa.

               c)

               Jos kansallinen asiantuntija joutuu tehtäviään hoitaessaan ottamaan kantaa sellaiseen asiaan, jonka käsittelyssä tai ratkaisussa hänellä on hänen riippumattomuutensa mahdollisesti vaarantava henkilökohtainen etu, hänen on ilmoitettava tästä esimiehelleen.

               d)

               Kansallinen asiantuntija ei saa yksin eikä yhdessä muiden kanssa julkaista eikä antaa julkaistavaksi mitään Euroopan unionin toimintaan liittyvää tekstiä ilman esimiehensä lupaa. Tätä lupaa ei voida evätä kuin siinä tapauksessa, että aiottu julkaiseminen on omiaan vaarantamaan Euroopan unionin edut.

               e)

               Kaikki oikeudet, jotka johtuvat kansallisen asiantuntijan toiminnasta hänen hoitaessaan tehtäviään, kuuluvat EUH:lle.

               f)

               Kansallisen asiantuntijan on asuttava asemapaikassaan tai sellaisen välimatkan päässä siitä, ettei hänen tehtäviensä hoitaminen häiriinny.

               g)

               Kansallisen asiantuntijan on avustettava siinä yksikössä toimivaa esimiestään, jonka palvelukseen hänet on määräaikaisesti siirretty, ja annettava tälle neuvoja; hän on vastuussa esimiehelleen hänelle annettujen tehtävien suorittamisesta.

               h)

               Kansallinen asiantuntija ei tehtäviään hoitaessaan saa ottaa vastaan ohjeita työnantajaltaan tai kansalliselta hallitukseltaan. Hän ei saa suorittaa mitään palvelusta työnantajalleen, hallituksille eikä kenellekään henkilölle tai millekään yritykselle tai julkisyhteisölle.

         2.   Sekä määräaikaisen palvelukseen siirron aikana että sen päätyttyä kansallisen asiantuntijan on noudatettava ehdotonta vaitiolovelvollisuutta sellaisten seikkojen ja tietojen osalta, jotka hän saa tietoonsa tehtäviään hoitaessaan tai niiden yhteydessä. Hän ei saa missään muodossa antaa sivullisille mitään laillisesti julkistamattomia asiakirjoja tai tietoja eikä käyttää niitä omaksi hyödykseen.
   3.   Kansallinen asiantuntija on määräaikaisen palvelukseen siirron päätyttyä edelleen velvollinen toimimaan tehtäviensä edellyttämällä tavalla ja vaitiolovelvollisuutta noudattaen siltä osin kuin on kyse hänelle uskottujen uusien tehtävien hoidosta tai tietyn toimen tai etujen vastaanottamisesta.
   4.   Kansallisten asiantuntijoiden on noudatettava EUH:ssa voimassa olevia turvallisuussääntöjä.
   5.   Jos kansallinen asiantuntija määräaikaisen palvelukseen siirron aikana jättää noudattamatta 1, 2 ja 4 kohdan säännöksiä, EUH voi päättää määräaikaisen palvelukseen siirron 9 artiklan 2 kohdan c alakohdan mukaisesti.
   6 artikla
   Taso, ammattikokemus ja kielitaito
   1.   EUH:n määräaikaiseen palvelukseen voidaan siirtää kansallinen asiantuntija, jolla on vähintään kolmen vuoden kokoaikainen työkokemus hallinnollisista tehtävistä, tieteen tai tekniikan alan tehtävistä taikka neuvonta- tai valvontatehtävistä tasolla, joka vastaa Euroopan unionin virkamiehiin sovellettavissa henkilöstösäännöissä ja muuhun henkilöstöön sovellettavissa palvelussuhteen ehdoissa (3) määriteltyjä hallintovirkamiesten (AD) tai hallintoavustajien (AST) tehtäväryhmiä.
   2.   Kansallisella asiantuntijalla on oltava jossakin unionin kielessä perusteellinen kielitaito ja toisessa unionin kielessä hänelle uskottujen tehtävien hoitamiseen riittävä kielitaito.
   7 artikla
   Valintamenettelyt
   1.   Kansallisten asiantuntijoiden valinnassa noudatetaan avointa ja läpinäkyvää menettelyä, jonka toteuttamisen yksityiskohdista päättää henkilöstöosasto.
   Asianmukaisesti perustelluissa poikkeustapauksissa ja yksikön edun vuoksi kansallinen asiantuntija voidaan valita ilman tällaisia menettelyjä. Tällaiseen poikkeukseen on saatava hallintopääjohtajan lupa.
   2.   Ennen määräaikaista palvelukseen siirtämistä esimiehen on varmistettava, että käytettävissä on riittävät budjettimäärärahat.
   3.   Asiaankuuluvan pysyvän edustuston on toimitettava hakemukset henkilöstöosastolle.
   8 artikla
   Määräaikaisen palvelukseen siirron keskeyttäminen
   1.   Henkilöstöosasto voi sallia määräaikaisen palvelukseen siirron keskeyttämisen ja vahvistaa sitä koskevat edellytykset. Keskeytyksen aikana:

               a)

               16 ja 17 artiklassa säädettyjä korvauksia ei suoriteta;

               b)

               19 ja 20 artiklassa säädetyt kulut korvataan vain, jos keskeyttäminen tapahtuu EUH:n pyynnöstä.

         2.   Henkilöstöosasto ilmoittaa asiasta kansallisen asiantuntijan työnantajalle.
   9 artikla
   Määräaikaisen palvelukseen siirron päättyminen
   1.   Jollei 2 kohdasta muuta johdu, määräaikainen palvelukseen siirto voidaan päättää EUH:n (henkilöstöosaston ja asiaankuuluvan pääjohtajan tai tätä vastaavan henkilön suostumuksella) tai kansallisen asiantuntijan työnantajan pyynnöstä kolme kuukautta etukäteen annettavalla ilmoituksella. Se voidaan myös päättää kansallisen asiantuntijan pyynnöstä samalla kolmen kuukauden irtisanomisajalla edellyttäen, että henkilöstöosasto ja asiaankuuluva pääjohtaja tai tätä vastaava henkilö hyväksyvät pyynnön.
   2.   Määräaikainen palvelukseen siirto voidaan poikkeuksellisissa olosuhteissa päättää ilman irtisanomista:

               a)

               kansallisen asiantuntijan työnantajan toimesta, jos työnantajan olennaiset edut sitä vaativat;

               b)

               kansallisen asiantuntijan molemmille osapuolille esittämästä pyynnöstä tehtävällä henkilöstöosaston ja asiaankuuluvan pääjohtajan tai tätä vastaavan henkilön sekä työnantajan välisellä sopimuksella, jos kansallisen asiantuntijan olennaiset henkilökohtaiset tai ammatilliset edut sitä vaativat; tai

               c)

               EUH:n toimesta (henkilöstöosaston ja asiaankuuluvan pääjohtajan tai tätä vastaavan henkilön suostumuksella), jos kansallinen asiantuntija laiminlyö näiden sääntöjen mukaiset velvollisuutensa. Kansalliselle asiantuntijalle on annettava ennalta mahdollisuus esittää vastineensa.

         3.   Jos määräaikainen palvelukseen siirto päättyy 2 kohdan c alakohdan nojalla, henkilöstöosasto ilmoittaa asiasta työnantajalle välittömästi.
   II   LUKU

      TYÖEHDOT

   10 artikla
   Sosiaaliturva
   1.   Ennen määräaikaisen palvelukseen siirron alkamista on sen työnantajan, jonka palveluksessa määräaikaisesti palvelukseen siirrettävä kansallinen asiantuntija on, toimitettava EUH:lle todistus siitä, että kyseiseen julkishallintoon tai kansainväliseen järjestöön sovellettavaa sosiaaliturvalainsäädäntöä sovelletaan edelleen kyseiseen kansalliseen asiantuntijaan koko hänen määräaikaisen palvelukseen siirtonsa ajan ja että tämä julkishallinto tai kansainvälinen järjestö vastaa ulkomailla aiheutuvista kuluista. Tätä varten kansallisen asiantuntijan työnantajan on toimitettava henkilöstöosastolle neuvoston asetuksen (ETY) N:o 574/72 (4) 11 artiklan 1 kohdassa tarkoitettu todistus.
   2.   EUH vakuuttaa kansallisen asiantuntijan tapaturmariskejä vastaan hänen palveluksensa alkamispäivästä lähtien. Henkilöstöosasto toimittaa kansalliselle asiantuntijalle jäljennöksen tämän vakuutusturvan ehdoista päivänä, jona tämä käy EUH:n asiaankuuluvassa osastossa määräaikaiseen palvelukseen siirtoon liittyvien muodollisuuksien hoitamista varten.
   3.   Jos lisä- tai erityisvakuutus on tarpeen sellaisen virkamatkan yhteydessä, johon kansallinen asiantuntija osallistuu 4 ja 21 artiklan nojalla, tai asemapaikan sijaintiin liittyvien erityisten riskien takia, EUH vastaa siihen liittyvistä kuluista.
   11 artikla
   Työaika
   1.   EUH:ssa voimassa olevia työaikaa koskevia sääntöjä sovelletaan kansalliseen asiantuntijaan. Hallintopääjohtaja voi muuttaa näitä sääntöjä EUH:n tarpeiden mukaisesti.
   2.   Kansallisen asiantuntijan työ on kokopäiväistä koko määräaikaisen palvelukseen siirron ajan. Saatuaan kansallisen asiantuntijan esimieheltä asianmukaisesti perustellun pyynnön henkilöstöosasto voi, jos se on EUH:n etujen mukaista, antaa kansalliselle asiantuntijalle luvan hoitaa tehtäviään osa-aikaisesti sen jälkeen, kun hänen työnantajansa on antanut tähän luvan.
   3.   Jos osa-aikatyöhön on annettu lupa, kansallisen asiantuntijan on työskenneltävä vähintään puolet tavanomaisesta työajasta.
   4.   Kansallisille asiantuntijoille voidaan myöntää EUH:ssa sovellettavat korvaukset vuorotyöstä tai päivystysvelvollisuudesta.
   12 artikla
   Sairaudesta tai tapaturmasta johtuva poissaolo
   1.   Jos kansallinen asiantuntija on kykenemätön hoitamaan tehtäviään sairauden tai tapaturman vuoksi, hänen on mahdollisimman pian ilmoitettava siitä esimiehelleen ja kerrottava olinpaikkansa. Hänen on toimitettava lääkärintodistus, jos hän on poissa yli kolme päivää, ja häntä voidaan vaatia käymään EUH:n järjestämässä lääkärintarkastuksessa.
   2.   Jos kansallinen asiantuntija on kahdentoista kuukauden aikana poissa työstä sairauden tai tapaturman vuoksi enintään kolmen vuorokauden pituisia jaksoja yhteensä yli kaksitoista päivää, hänen on esitettävä lääkärintodistus kaikista uusista sairauden aiheuttamista poissaoloista.
   3.   Jos sairausloma kestää yli kolme kuukautta tai on pidempi kuin kansallisen asiantuntijan kertynyt palvelusaika riippuen siitä, kumpi on pidempi, 16 artiklan 1 ja 2 kohdassa tarkoitettujen korvausten maksaminen keskeytetään ilman eri toimenpiteitä. Tätä säännöstä ei sovelleta, jos kyse on raskauteen liittyvästä sairaudesta. Sairausloma voi jatkua enintään määräaikaisen palvelukseen siirron päättymiseen asti.
   4.   Jos kansallinen asiantuntija kuitenkin saa määräaikaisen palvelukseen siirron kestäessä työhön liittyvän vamman, hänelle maksetaan 16 artiklan 1 ja 2 kohdassa tarkoitetut korvaukset täysimääräisesti koko työkyvyttömyyden ajan siihen asti, kun määräaikainen palvelukseen siirto päättyy.
   13 artikla
   Vuosiloma, erityislomat ja vapaapäivät
   1.   Kansallisella asiantuntijalla on oikeus kahden ja puolen arkipäivän lomaan täyttä palveluskuukautta kohti (30 päivää kalenterivuotta kohti).
   2.   Kansallisen asiantuntijan esimiehen on hyväksyttävä lomat ennakolta.
   3.   Kansalliselle asiantuntijalle voidaan myöntää erityislomaa seuraavasti:
   —   kansallisen asiantuntijan avioituminen: neljä päivää;
   —   kansallisen asiantuntijan asuinpaikan muutos: kaksi päivää;
   —   muutto tehtävien vastaanottamista varten: enintään kaksi päivää;
   —   puolison vakava sairaus: enintään kolme päivää;
   —   puolison kuolema: neljä päivää;
   —   ylenevää polvea olevan sukulaisen vakava sairaus: enintään kaksi päivää;
   —   ylenevää polvea olevan sukulaisen kuolema: enintään kaksi päivää;
   —   lapsen avioituminen: kaksi päivää;
   —   lapsen syntymä: kymmenen päivää, jotka on pidettävä syntymää seuraavien 14 viikon aikana;
   —   vaimon kuolema äitiysloman aikana: henkilöstösääntöjen mukaisesta äitiyslomasta jäljellä olevien päivien lukumäärää vastaava määrä päiviä;
   —   lapsen vakava sairaus: enintään kaksi päivää;
   —   lääkärintodistuksella osoitettu lapsen erittäin vakava sairaus tai enintään 12-vuotiaan lapsen sairaalahoito: enintään viisi päivää;
   —   lapsen kuolema: neljä päivää;
   —   lapseksiottaminen: yksi 20 viikon pituinen jakso (24 viikkoa, jos lapsi on vammainen) henkilöstösääntöjen mukaisin perustein.
   Ylimääräistä erityislomaa voidaan myöntää kaksi päivää kutakin 12 kuukauden jaksoa kohti kansallisen asiantuntijan asianmukaisesti perustellusta pyynnöstä.
   Tätä säännöstä sovellettaessa kansallisen asiantuntijan avopuoliso voidaan rinnastaa aviopuolisoon henkilöstösäännöissä sovellettavin perustein.
   4.   EUH (henkilöstöosasto ja asiaankuuluva pääjohtaja tai tätä vastaava henkilö) voi kansallisen asiantuntijan työnantajan asianmukaisesti perustelemasta pyynnöstä myöntää kansalliselle asiantuntijalle ylimääräistä erityislomaa enintään kaksi päivää kutakin 12 kuukauden jaksoa kohti. Asiaa koskevat pyynnöt käsitellään tapauskohtaisesti.
   5.   Osa-aikatyön tapauksessa vuosiloman kestoa lyhennetään vastaavasti.
   6.   Määräaikaisen palvelukseen siirron päättyessä käyttämättä olevista lomapäivistä ei makseta korvausta.
   14 artikla
   Äitiysloma
   1.   Kansalliselle asiantuntijalle myönnetään synnytyksen johdosta 20 viikon pituinen äitiysloma, jonka aikana hänelle maksetaan 16 artiklassa tarkoitetut korvaukset. Loma saa alkaa aikaisintaan kuusi viikkoa ennen lääkärintodistuksessa ilmoitettua synnytyksen arvioitua päivämäärää ja päättyä aikaisintaan 14 viikkoa synnytyksen jälkeen. Jos lapsia syntyy kaksi tai useampia tai jos kyseessä on ennenaikainen synnytys tai jos syntynyt lapsi on vammainen, loman pituus on 24 viikkoa. Tätä säännöstä sovellettaessa ennenaikaisella synnytyksellä tarkoitetaan synnytystä, joka tapahtuu ennen 34:nnen raskausviikon päättymistä.
   2.   Jos kansallinen asiantuntija on työnantajansa kotimaan lainsäädännön perusteella oikeutettu pidempään äitiyslomaan, määräaikainen palvelukseen siirto keskeytetään EUH:n myöntämän loman ylittävän jakson ajaksi. Tässä tapauksessa määräaikaisen palvelukseen siirron kestoa pidennetään keskeytystä vastaavalla ajalla, jos se on EUH:n edun mukaista.
   3.   Vaihtoehtoisesti kansallinen asiantuntija voi hakea määräaikaisen palvelukseen siirron keskeyttämistä koko äitiysloman ajaksi. Tässä tapauksessa määräaikaisen palvelukseen siirron kestoa pidennetään keskeytystä vastaavalla ajalla, jos se on EUH:n edun mukaista.
   15 artikla
   Hallinto ja valvonta
   Lomapäivien hallinnosta ja valvonnasta vastaavat kansallisen asiantuntijan esimies ja henkilöstöosasto. Työaikojen ja poissaolojen valvonnasta vastaa kansallisen asiantuntijan esimies.
   III   LUKU

      KORVAUKSET JA KULUT

   16 artikla
   Korvaukset
   1.   Kansallisella asiantuntijalla on oikeus saada koko määräaikaisen palvelukseen siirron ajan päivärahaa. Jos lähtöpaikkakunnan ja asemapaikan välimatka on enintään 150 kilometriä, päivärahan määrä on 31,92 EUR. Jos välimatka on yli 150 kilometriä, päivärahan määrä on 127,65 EUR.
   2.   Jos EUH tai työnantaja ei ole korvannut kansallisen asiantuntijan muuttokuluja, hänelle maksetaan kuukausittain lisäkorvaus alla olevan taulukon mukaisesti:

               Lähtöpaikkakunnan ja asemapaikan välimatka (km)

               Määrä euroina

               0–150

               0

               > 150

               82,05

               > 300

               145,86

               > 500

               237,05

               > 800

               382,92

               > 1 300

               601,73

               > 2 000

               720,27

         3.   Nämä korvaukset maksetaan myös virkamatkojen sekä vuosiloman, äitiysloman, erityisloman ja EUH:n myöntämien vapaapäivien ajalta.
   4.   Kun kansallinen asiantuntija aloittaa tehtävänsä, hänelle maksetaan yhdessä erässä ennakkoon oleskelukorvaukset 75 päivän ajalta, eikä tältä jaksolta enää myöhemmin makseta päivärahaa. Jos kansallisen asiantuntijan tehtävät EUH:ssa päättyvät ennen tämän jakson päättymistä, kansallisen asiantuntijan on palautettava summa, joka lasketaan sen mukaan, paljonko jaksosta on jäljellä.
   5.   Kansallisen asiantuntijan työnantajan on ilmoitettava henkilöstöosastolle 1 artiklan 6 kohdassa tarkoitetun kirjeenvaihdon yhteydessä kaikki kansallisen asiantuntijan saamat tämän artiklan 1 ja 2 kohdassa tarkoitettuihin etuihin rinnastettavat edut. Nämä määrät vähennetään vastaavista EUH:n maksamista korvauksista.
   6.   Päivärahat ja kuukausittaiset korvaukset tarkistetaan kerran vuodessa Brysselissä ja Luxemburgissa työskentelevien unionin virkamiesten palkkauksen tarkistusta vastaavasti; tarkistuksella ei ole takautuvaa vaikutusta.
   17 artikla
   Kiinteämääräinen lisäkorvaus
   1.   Kansalliselle asiantuntijalle myönnetään kiinteämääräinen lisäkorvaus, joka on määrältään yhtä suuri kuin erotus hänen työnantajansa maksaman vuosittaisen bruttopalkan (perhelisiä lukuun ottamatta) ja EUH:n 16 artiklan mukaisesti mahdollisesti maksamien korvausten yhteenlasketun määrän ja palkkaluokan AD 6 tai AST 4 ensimmäisellä tasolla maksettavan peruspalkan välillä, sen tehtäväryhmän mukaan, johon hänet rinnastetaan. Tätä korvausta ei kuitenkaan myönnetä, jos määräaikaisesti palvelukseen siirretyn kansallisen asiantuntijan lähtöpaikkakunta sijaitsee enintään 150 kilometrin päässä asemapaikasta.
   2.   Tämän korvauksen määrä tarkistetaan kerran vuodessa unionin virkamiesten palkkauksen tarkistusta vastaavasti; tarkistuksella ei ole takautuvaa vaikutusta.
   18 artikla
   Palvelukseenotto-, asema-, lähtö- ja paluupaikkakunnat
   1.   Näissä säännöissä tarkoitetaan:

               —

               palvelukseenottopaikkakunnalla paikkakuntaa, jolla kansallinen asiantuntija työskenteli työnantajansa palveluksessa välittömästi ennen määräaikaista palvelukseen siirtoa,

               —

               asemapaikalla Brysseliä tai unionin sen edustuston sijaintipaikkakuntaa, johon kansallinen asiantuntija sijoitetaan,

               —

               lähtöpaikkakunnalla paikkakuntaa, jolla kansallisen asiantuntijan työnantajan toimipaikka sijaitsee,

               —

               paluupaikkakunnalla paikkakuntaa, jolla kansallinen asiantuntija harjoittaa pääasiallista ammattitoimintaansa määräaikaisen palvelukseen siirron päätyttyä.

         2.   Jos palvelukseenottopaikkakunta tai paluupaikkakunta sijaitsee Euroopan unionin alueen ulkopuolella tai muussa jäsenvaltiossa kuin siinä, jossa kansallisen asiantuntijan työnantajan toimipaikka sijaitsee, tai jos kansallinen asiantuntija ei harjoita ammattitoimintaa määräaikaisen palvelukseen siirron päätyttyä, lähtöpaikkakunta on tapauksen mukaan joko palvelukseenottopaikkakunta tai paluupaikkakunta.
   Palvelukseenottopaikkakunta, asemapaikka tai asemapaikat sekä lähtöpaikkakunta vahvistetaan 1 artiklan 6 kohdassa tarkoitetussa kirjeenvaihdossa. Paluupaikkakunta vahvistetaan kansallisen asiantuntijan työnantajan ilmoituksen perusteella.
   3.   Tätä artiklaa sovellettaessa ei oteta huomioon olosuhteita, jotka aiheutuvat kansallisen asiantuntijan muulle kuin asemapaikkavaltiolle tai kansainväliselle järjestölle suorittamista tehtävistä.
   19 artikla
   Matkakulut
   1.   Kansallisella asiantuntijalla, jonka palvelukseenottopaikkakunta sijaitsee yli 150 kilometrin päässä asemapaikasta, on oikeus saada korvaus määräaikaisen palvelukseen siirron alussa maksetuista matkakuluista, jotka aiheutuvat:

               a)

               hänelle itselleen;

               b)

               hänen puolisolleen ja huollettavanaan oleville lapsille edellyttäen, että he asuvat yhdessä kansallisen asiantuntijan kanssa ja että EUH korvaa muuttokustannukset.

         2.   Jollei matkaa tehdä lentäen, korvaus on kiinteämääräinen ja rajoittuu toisen luokan junalipun hintaan ilman lisämaksuja. Tämä koskee myös autolla tehtäviä matkoja. Jos junamatkan pituus on yli 500 kilometriä tai jos tavanomaiseen matkareittiin sisältyy merimatka, lentomatka voidaan korvata alennushintaan (PEX tai APEX) perustuvien todellisten kulujen mukaan lentolippujen ja tarkastuskorttien esittämistä vastaan.
   3.   Kansallisella asiantuntijalla on oikeus saada edellä mainittujen enimmäismäärien puitteissa itselleen ja tarvittaessa 1 kohdan b alakohdassa tarkoitetuille henkilöille korvaus kuluista, jotka aiheutuvat matkasta paluupaikkakunnalle määräaikaisen palvelukseen siirron päättyessä. Tämä korvaus voi olla enintään samansuuruinen kuin se korvaus, johon hän on oikeutettu, jos hän palaa palvelukseenottopaikkakunnalle.
   4.   Jos kansallinen asiantuntija on muuttanut palvelukseenottopaikkakunnalta asemapaikkaan, hän saa vuosittain kiinteämääräisen korvauksen kuluista, jotka aiheutuvat sekä hänen että hänen puolisonsa ja huollettavanaan olevien lasten edestakaisesta matkasta asemapaikasta lähtöpaikkakunnalle.
   5.   Tätä säännöstä sovellettaessa kansallisen asiantuntijan avopuoliso voidaan rinnastaa aviopuolisoon henkilöstösäännöissä sovellettavin perustein.
   20 artikla
   Muuttokulut
   1.   Kansallinen asiantuntija voi, saatuaan siihen etukäteen henkilöstöosaston luvan, siirtää irtaimistonsa ja henkilökohtaiset tavaransa palvelukseenottopaikkakunnalta asemapaikkaan EUH:n kustannuksella, jos seuraavat edellytykset täyttyvät:

               a)

               kansallisen asiantuntijan määräaikainen palvelukseen siirto kestää aluksi kaksi vuotta;

               b)

               kansallisen asiantuntijan palvelukseenottopaikkakunta sijaitsee vähintään 100 kilometrin päässä asemapaikasta;

               c)

               muutto tapahtuu kuuden kuukauden kuluessa määräaikaisen palvelukseen siirron alkamisesta;

               d)

               lupa pyydetään vähintään kaksi kuukautta ennen suunniteltua muuttopäivää;

               e)

               työnantaja ei korvaa muuttokuluja; ja

               f)

               kansallinen asiantuntija esittää henkilöstöosastolle alkuperäiset kustannusarviot, kuitit ja laskut sekä todistuksen, jossa työnantaja vahvistaa, ettei se korvaa muuttokuluja.

         2.   Jollei 3 kohdasta muuta johdu ja jos EUH on korvannut asemapaikkaan muuttamisesta aiheutuneet kulut, kansallisella asiantuntijalla on, saatuaan siihen etukäteen luvan, oikeus saada määräaikaisen palvelukseen siirron päättyessä korvaus niistä kuluista, jotka aiheutuvat muuttamisesta asemapaikasta paluupaikkakunnalle, EUH:ssa sillä hetkellä voimassa olevien, muuttokulujen korvaamista koskevien määräysten mukaisesti edellyttäen, että 1 kohdan d ja e alakohdassa tarkoitetut edellytykset ja seuraavat ehdot täyttyvät:

               a)

               muutto ei saa tapahtua aikaisemmin kuin kuusi kuukautta ennen määräaikaisen palvelukseen siirron päättymistä;

               b)

               muuton on tapahduttava kuuden kuukauden kuluessa määräaikaisen palvelukseen siirron päättymisestä;

               c)

               EUH:n korvaamat muuttokulut, jotka aiheutuvat muutosta määräaikaisen palvelukseen siirron päättyessä, voivat olla enintään samansuuruiset kuin ne muuttokulut, joihin kansallinen asiantuntija on oikeutettu, jos hän palaa palvelukseenottopaikkakunnalle; ja

               d)

               kansallinen asiantuntija esittää EUH:lle alkuperäiset kustannusarviot, kuitit ja laskut sekä todistuksen, jossa työnantaja vahvistaa, ettei se korvaa muuttokuluja kokonaan eikä osittain.

         3.   Kansallisella asiantuntijalla, jonka määräaikainen palvelukseen siirto päättyy hänen omasta tai työnantajan pyynnöstä ennen kuin kaksi vuotta on kulunut sen alkamisesta, ei ole oikeutta muuttokulujen korvaamiseen määräaikaisen palvelukseen siirron päättyessä.
   4.   Tämän artiklan mukaisessa kulujen korvaamisessa noudatetaan asiaa koskevia EUH:ssa sovellettavia sääntöjä ja edellytyksiä.
   21 artikla
   Virkamatkat ja niistä aiheutuvat kulut
   1.   Kansallinen asiantuntija voidaan lähettää virkamatkalle 4 artiklan mukaisesti.
   2.   Virkamatkakulut korvataan EUH:ssa voimassa olevien määräysten mukaisesti.
   22 artikla
   Koulutus
   Kansallinen asiantuntija voi osallistua EUH:n järjestämään koulutukseen, jos se on EUH:n etujen mukaista. Päättäessään, annetaanko kansalliselle asiantuntijalle lupa osallistua kursseille, kansallisen asiantuntijan esimiehen on otettava huomioon kansallisen asiantuntijan kohtuullinen etu erityisesti hänen tehtäviensä suorittamisen kannalta.
   23 artikla
   Hallinnolliset säännökset
   1.   Kansallisen asiantuntijan on ilmoittauduttava määräaikaisen palvelukseen siirron ensimmäisenä päivänä henkilöstöosastolle tarvittavien hallinnollisten muodollisuuksien hoitamista varten. Hän voi aloittaa tehtävässään joko kuukauden ensimmäisenä tai kuudentenatoista päivänä.
   2.   Johonkin unionin edustustoon sijoitetun kansallisen asiantuntijan on ilmoittauduttava asemapaikassaan sijaitsevan unionin edustuston päällikölle.
   3.   EUH suorittaa maksut euroina Brysselissä sijaitsevaan pankkiin avatulle tilille. Kansalliselle asiantuntijalle, joka on sijoitettu muualle kuin Brysseliin, maksut voidaan suorittaa euroina joko Brysselissä tai kansallisen asiantuntijan lähtöpaikkakunnalla sijaitsevaan pankkiin avatulle tilille.
   IV   LUKU

      UNIONIN EDUSTUSTOIHIN SIJOITETUT KANSALLISET ASIANTUNTIJAT

   24 artikla
   Unionin edustustoihin sijoitettuihin kansallisiin asiantuntijoihin sovellettavat säännöt
   Jollei tässä luvussa vahvistetuista säännöistä muuta johdu, muualla tässä päätöksessä vahvistettuja sääntöjä sovelletaan myös unionin edustustoihin sijoitettuihin kansallisiin asiantuntijoihin.
   25 artikla
   Korvaukset
   1.   Edellä 16 artiklassa tarkoitetut korvaukset maksetaan euroina Belgiassa. Niihin sovelletaan Belgiassa työskentelevien virkamiesten palkkoihin sovellettavaa korjauskerrointa.
   2.   Edellä olevasta 1 kohdasta poiketen henkilöstöosasto voi kansallisen asiantuntijan pyynnöstä sallia oleskelukorvausten maksamisen asemapaikan valuuttana tai, poikkeuksellisissa ja asianmukaisesti perustelluissa tapauksissa ja ostovoiman säilyttämiseksi, jonakin muuna valuuttana. Tällöin korvauksiin sovelletaan henkilöstösääntöjen liitteessä X olevan 12 artiklan mukaista ja vastaavan vaihtokurssin mukaan muutettua korjauskerrointa.
   3.   Kolmansissa maissa oleviin EU:n edustustoihin sijoitetuille kansallisille asiantuntijoille maksetaan elinolosuhdekorvausta, joka vahvistetaan henkilöstösääntöjen liitteessä X olevassa 10 artiklassa vahvistetuin perustein. Näiden sääntöjen 16 artiklan 1 kohdassa tarkoitettua päivärahaa pidetään henkilöstösääntöjen liitteessä X olevassa 10 artiklassa tarkoitettuna viitesummana.
   26 artikla
   Kulujen korvaaminen
   1.   Edellä 19 artiklan 1 kohdan b alakohdassa ja 19 artiklan 4 kohdassa tarkoitettuja kuluja ei korvata.
   2.   Edellä 20 artiklassa tarkoitettuja kuluja ei korvata.
   27 artikla
   Vuosiloma
   Unionin edustustoissa työskentelevään EUH:n henkilöstöön sovellettavia vuosilomaa koskevia sääntöjä sovelletaan myös unionin edustustoissa työskenteleviin EUH:n kansallisiin asiantuntijoihin.
   V   LUKU

      KULUITTA PALVELUKSEEN SIIRRETTÄVÄT KANSALLISET ASIANTUNTIJAT

   28 artikla
   Kuluitta palvelukseen siirrettävät kansalliset asiantuntijat
   1.   Tätä päätöstä sovellettaessa ”kuluitta palvelukseen siirrettävällä kansallisella asiantuntijalla” tarkoitetaan kansallista asiantuntijaa, jolle EUH ei maksa mitään III ja IV luvussa säädetyistä korvauksista eikä korvaa mitään tässä päätöksessä tarkoitetuista kuluista, lukuun ottamatta palvelukseen siirron aikana tapahtuvaan tehtävien suorittamiseen liittyviä kuluja, ja rajoittamatta, mitä EUH ja hallinto, josta kuluitta palvelukseen siirrettävä kansallinen asiantuntija siirretään, voivat sopia asiasta erikseen.
   2.   Henkilöstöosasto voi asiaankuuluvan pääjohtajan tai tätä vastaavan henkilön pyynnöstä sallia kuluitta palvelukseen siirrettävien kansallisten asiantuntijoiden siirtämisen palvelukseen tapauskohtaisesti ja ottaen huomioon heidän lähtöpaikkakuntansa, kyseessä olevan osaston, maantieteellisen jakauman ja suoritettavan työn.
   VI   LUKU

      SÄÄNTÖJEN SOVELTAMINEN PALVELUKSEEN SIIRRETTYIHIN KANSALLISIIN SOTILASHENKILÖIHIN

   29 artikla
   Palvelukseen siirrettyihin sotilashenkilöihin sovellettavat säännöt
   Jollei tämän luvun säännöistä muuta johdu, muualla tässä päätöksessä vahvistettuja sääntöjä sovelletaan myös EUH:n palvelukseen Euroopan unionin sotilasesikunnan, jäljempänä ’EUSE’, muodostamista varten siirrettäviin kansallisiin sotilashenkilöihin Euroopan unionin sotilasesikunnan perustamisesta 22 päivänä tammikuuta 2001 tehdyn neuvoston päätöksen 2001/80/YUTP (5) nojalla, sellaisena kuin päätös on muutettuna.
   30 artikla
   Edellytykset
   Kansallisten sotilashenkilöiden on siirtomääräyksensä keston ajan oltava palkallisessa palvelussuhteessa jonkin Euroopan unionin jäsenvaltion asevoimiin.
   31 artikla
   Palvelukseen ottaminen
   EUSEn pääjohtaja vahvistaa kansallisten sotilashenkilöiden palvelukseen ottamista koskevat järjestelyt (6).
   32 artikla
   Kirjeenvaihto
   Edellä 1 artiklan 6 kohdassa tarkoitettu kirjeenvaihto käydään hallintopääjohtajan ja asianomaisen jäsenvaltion pysyvän edustuston välillä, kun kyseessä ovat EUSEn pääjohtajan, EUSEn varapääjohtajan ja kaikkien johtajien ja linjajohtajien nimitykset, ja EUSEn pääjohtajan ja asianomaisen jäsenvaltion pysyvän edustuston välillä kaikkien muiden nimitysten osalta. Kirjeenvaihdossa on lisäksi mainittava kaikki seikat, jotka voivat mahdollisesti rajoittaa kansallisen asiantuntijan osallistumista virkamatkoihin.
   33 artikla
   Määräaikaisen palvelukseen siirron kesto
   1.   Määräaikaisen palvelukseen siirron keston on oltava vähintään kuusi kuukautta ja enintään kolme vuotta ja sitä voidaan pidentää perättäin enintään neljän vuoden kokonaisajaksi.
   2.   Uusi määräaikainen palvelukseen siirto voi, olosuhteiden salliessa ja EUSEn pääjohtajan suostumuksella, alkaa uudelleen vasta, kun edellisen siirron päättymisestä on poikkeustapauksia lukuun ottamatta kulunut vähintään kolme vuotta.
   34 artikla
   Tehtävät
   Tämän päätöksen 4 artiklasta poiketen kansalliset sotilashenkilöt vastaavat korkean edustajan alaisuudessa heille päätöksen 2001/80/YUTP, sellaisena kuin se on muutettuna, liitteen mukaisesti annetuista tehtävistä ja toiminnoista.
   35 artikla
   Turvallisuusselvitys
   Kansallista sotilashenkilöä koskevan turvallisuusselvityksen asianmukaisesta tasosta on määrättävä 1 artiklan 6 kohdassa tarkoitetussa kirjeenvaihdossa, eikä se voi olla SECRET-turvallisuusluokkaa alhaisempi.
   36 artikla
   Ammattikokemus
   Tämän päätöksen 6 artiklan 1 kohdasta poiketen EUH:n palvelukseen voidaan siirtää suunnittelu- tai tutkimustason sotilashenkilö, jolla on korkeatasoinen pätevyys suoritettavien tehtävien hoitamiseen.
   37 artikla
   Määräaikaisen palvelukseen siirron keskeyttäminen ja päättyminen
   1.   EUSEn pääjohtaja antaa luvan soveltaa 8 artiklan 1 kohtaa kansalliseen sotilashenkilöön.
   2.   Tämän päätöksen 9 artiklan 2 kohdasta poiketen määräaikainen palvelukseen siirto voidaan päättää ilman irtisanomista, jos se on EUH:n tai kansallisen sotilashenkilön kansallisen hallinnon etujen mukaista, tai muusta riittävästä syystä.
   38 artikla
   Velvollisuuksien vakava laiminlyöminen
   1.   Määräaikainen palvelukseen siirto voidaan päättää ilman irtisanomista, jos kansallinen sotilashenkilö on tahallaan tai huolimattomuuttaan vakavasti laiminlyönyt velvollisuutensa. Tämän päätöksen 9 artiklan 2 kohdan c alakohdasta poiketen EUSEn pääjohtaja päättää asiasta sen jälkeen, kun asianomaiselle on annettu mahdollisuus esittää vastineensa. Ennen päätöksen tekemistä EUSEn pääjohtaja ilmoittaa asiasta sen jäsenvaltion pysyvälle edustajalle, jonka kansalainen kansallinen sotilashenkilö on. Tämän päätöksen seurauksena 19 ja 20 artiklassa tarkoitettuja kuluja ei enää korvata.
   Ennen ensimmäisessä alakohdassa tarkoitetun päätöksen tekemistä ja sen jälkeen, kun asianomaiselle on annettu mahdollisuus esittää vastineensa, kansallinen sotilashenkilö voidaan pidättää tehtäviensä hoidosta, jos EUSEn pääjohtaja katsoo hänen syyllistyneen vakavaan laiminlyöntiin. Edellä 16 ja 17 artiklassa tarkoitettuja korvauksia ei makseta tämän tehtävien hoidosta pidättämisen aikana, jonka kesto voi olla enintään kolme kuukautta.
   2.   EUSEn pääjohtaja ilmoittaa kansallisille viranomaisille tapauksista, joissa kansallinen sotilashenkilö rikkoo tässä päätöksessä vahvistettuja tai tarkoitettuja sääntöjä.
   3.   Kansalliseen sotilashenkilöön sovelletaan edelleen hänen jäsenvaltionsa kansallisia kurinpitosäännöksiä.
   39 artikla
   Työaika
   Tämän päätöksen 11 artiklan 2 kohdan toista virkettä ei sovelleta kansallisiin sotilashenkilöihin.
   40 artikla
   Erityisloma
   EUH voi myöntää ylimääräistä palkatonta erityislomaa työnantajan antamaa koulutusta varten tämän asianmukaisesti perustellusta pyynnöstä.
   41 artikla
   Korvaukset
   Edellä 1 artiklan 5 kohdassa tarkoitetussa kirjeenvaihdossa voidaan määrätä, ettei 16 ja 17 artiklassa säädettyjä korvauksia makseta.
   VII   LUKU

      LOPPUSÄÄNNÖKSET

   42 artikla
   Valitukset
   1.   Kansallinen asiantuntija voi tehdä henkilöstöosastolle valituksen EUH:n tämän päätöksen nojalla hyväksymästä säädöksestä, joka vaikuttaa häneen haitallisesti, lukuun ottamatta päätöksiä, jotka ovat välitöntä seurausta hänen työnantajansa tekemistä päätöksistä, ja sanotun kuitenkaan rajoittamatta mahdollisuuksia nostaa kanne Euroopan unionin toiminnasta tehdyn sopimuksen 263 artiklassa määrättyjä edellytyksiä ja määräaikoja noudattaen.
   2.   Valitus on tehtävä kahden kuukauden kuluessa. Määräaika alkaa päivänä, jona päätös on annettu tiedoksi asianomaiselle henkilölle, mutta ei missään tapauksessa myöhemmin kuin päivänä, jona tämä on vastaanottanut kyseisen tiedoksiannon. Henkilöstöosasto antaa perustellun päätöksensä tiedoksi asianomaiselle henkilölle neljän kuukauden kuluessa valituksen tekemispäivästä. Jos valitukseen ei tuon ajan päättyessä ole saatu vastausta, valitus katsotaan hylätyksi.
   43 artikla
   Kumoaminen
   Neuvoston 5 päivänä joulukuuta 2007 tekemää päätöstä 2007/829/EY ja komission 12 päivänä marraskuuta 2008 tekemää päätöstä K(2008) 6866 voidaan edelleen soveltaa kaikkiin määräaikaisiin palvelukseen siirtoihin, jotka ovat meneillään tämän päätöksen tullessa voimaan, sanotun kuitenkaan rajoittamatta 44 artiklan soveltamista.
   44 artikla
   Voimaantulo
   Tämä päätös tulee voimaan päivänä, jona se hyväksytään. Sitä sovelletaan mainitusta päivästä alkaen:

               a)

               uusiin määräaikaisiin EUH:n palvelukseen siirtoihin;

               b)

               määräaikaisten komission tai neuvoston palvelukseen siirtojen uusimisiin, jos toimi on siirretty EUH:oon. Tällaisissa tapauksissa 2 artiklassa vahvistetun palvelukseen siirron katsotaan alkavan EUH:oon siirtämisen päivämäärästä.

      Tehty Brysselissä 23 päivänä maaliskuuta 2011.

            Korkea edustaja

         C. ASHTON

      (1)  EUVL L 201, 3.8.2010, s. 30.

      (2)  EUVL L 327, 13.2.2007, s. 10.

      (3)  EYVL L 56, 4.3.1968, s. 1.

      (4)  EYVL L 74, 27.3.1972, s. 1.

      (5)  EYVL L 27, 30.1.2001, s. 7.

      (6)  EUMS Manning and Turnover Policy (EUSEn miehitys- ja vaihtuvuuspolitiikka), asiak. 5402/2011.


title: Neuvoston päätös, annettu 18 päivänä heinäkuuta 2011 , Euroopan työterveys- ja työturvallisuusviraston johtokunnan varsinaisten jäsenten ja varajäsenten nimittämisestä Saksan, Unkarin ja Portugalin osalta

text:
               23.7.2011

               FI

               Euroopan unionin virallinen lehti

               C 217/27

         NEUVOSTON PÄÄTÖS,
   annettu 18 päivänä heinäkuuta 2011,
   Euroopan työterveys- ja työturvallisuusviraston johtokunnan varsinaisten jäsenten ja varajäsenten nimittämisestä Saksan, Unkarin ja Portugalin osalta
   2011/C 217/07
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan työturvallisuus- ja työterveysviraston perustamisesta 18 päivänä heinäkuuta 1994 annetun neuvoston asetuksen (EY) N:o 2062/94 (1) ja erityisesti sen 8 artiklan,
   ottaa huomioon Unkarin hallituksen sekä työntekijäjärjestöjen neuvostolle toimittaman luettelon nimitettäviksi esitettävistä henkilöistä,
   ottaa huomioon työturvallisuuden ja työterveyden neuvoa-antavan komitean varsinaisten jäsenten ja varajäsenten luettelot,
   sekä katsoo seuraavaa:

               (1)

               Neuvosto nimitti 22 päivänä marraskuuta 2010 (2), 7 päivänä maaliskuuta 2011 (3) ja 21 päivänä maaliskuuta 2011 (4) tekemillään päätöksillä Euroopan työterveys- ja työturvallisuusviraston johtokunnan varsinaiset jäsenet ja varajäsenet toimikaudeksi, joka alkoi 8 päivänä marraskuuta 2010 ja päättyy 7 päivänä marraskuuta 2013.

               (2)

               Unkarin hallitus on esittänyt ehdokkaat kahteen Unkarin osalta täytettävävään paikkaan ja työntekijäjärjestöt ovat esittäneet ehdokkaat tiettyihin avoinna oleviin Saksan ja Portugalin osalta täytettäviin paikkoihin,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään seuraavat henkilöt Euroopan työterveys- ja työturvallisuusviraston johtokunnan varsinaisiksi jäseniksi ja varajäseniksi 7 päivänä marraskuuta 2013 päättyväksi toimikaudeksi:
   I.   HALLITUSTEN EDUSTAJAT

               Maa

               Varsinaiset jäsenet

               Varajäsenet

               Unkari

               János GÁDOR

               Éva GRÓNAI

   II.   TYÖNTEKIJÄJÄRJESTÖJEN EDUSTAJAT

               Maa

               Varsinaiset jäsenet

               Varajäsenet

               Saksa

               Marina SCHRÖDER

               Thomas VEIT

               Portugali

               Fernando José GOMES

         2 artikla
   Neuvosto nimittää myöhemmin ne varsinaiset jäsenet ja varajäsenet, joita ei ole vielä esitetty.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 18 päivänä heinäkuuta 2011.

            Neuvoston puolesta

            Puheenjohtaja

         M. DOWGIELEWICZ

      (1)  EYVL L 216, 20.8.1994, s. 1.

      (2)  EUVL C 322, 27.11.2010, s. 3.

      (3)  EUVL C 83, 17.3.2011, s. 2.

      (4)  EUVL C 92, 24.3.2011, s. 8.


title: 2006/922/EY: Komission päätös, tehty 12 päivänä joulukuuta 2006 , Euroopan yhteisöjen virkamiesten ja väliaikaisten ja sopimussuhteisten toimihenkilöiden, joiden asemapaikka on kolmannessa maassa, palkkoihin 1 päivästä helmikuuta 2006 , 1 päivästä maaliskuuta 2006 , 1 päivästä huhtikuuta 2006 , 1 päivästä toukokuuta 2006 ja 1 päivästä kesäkuuta 2006 sovellettavien korjauskertoimien mukauttamisesta

text:
               14.12.2006

               FI

               Euroopan unionin virallinen lehti

               L 354/39

      KOMISSION PÄÄTÖS,
   tehty 12 päivänä joulukuuta 2006,
   Euroopan yhteisöjen virkamiesten ja väliaikaisten ja sopimussuhteisten toimihenkilöiden, joiden asemapaikka on kolmannessa maassa, palkkoihin 1 päivästä helmikuuta 2006, 1 päivästä maaliskuuta 2006, 1 päivästä huhtikuuta 2006, 1 päivästä toukokuuta 2006 ja 1 päivästä kesäkuuta 2006 sovellettavien korjauskertoimien mukauttamisesta
   (2006/922/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon asetuksella (ETY, Euratom, EHTY) N:o 259/68 (1) vahvistetut Euroopan yhteisöjen virkamiehiin sovellettavat henkilöstösäännöt ja näiden yhteisöjen muuhun henkilöstöön sovellettavat palvelussuhteen ehdot, sellaisina kuin ne ovat viimeksi muutettuina asetuksella (EY, Euratom) N:o 2104/2005 (2), sekä erityisesti näiden henkilöstösääntöjen liitteessä X olevan 13 artiklan toisen kohdan,
   sekä katsoo seuraavaa:

               (1)

               Neuvoston asetuksella (EY, Euratom) N:o 351/2006 (3) vahvistetaan henkilöstösääntöjen liitteessä X olevan 13 artiklan ensimmäisen kohdan mukaisesti korjauskertoimet, joita sovelletaan 1 päivästä heinäkuuta 2005 alkaen sellaisten Euroopan yhteisöjen virkamiesten sekä väliaikaisten ja sopimussuhteisten toimihenkilöiden asemapaikan valuuttana maksettaviin palkkoihin, joiden asemapaikka on kolmannessa maassa.

               (2)

               Eräitä korjauskertoimia olisi mukautettava henkilöstösääntöjen liitteessä X olevan 13 artiklan toisen kohdan mukaisesti 1 päivästä helmikuuta 2006, 1 päivästä maaliskuuta 2006, 1 päivästä huhtikuuta 2006, 1 päivästä toukokuuta 2006 ja 1 päivästä kesäkuuta 2006 alkaen, koska komissiolla olevien tilastotietojen mukaan asianomaisen korjauskertoimen ja valuuttakurssin perusteella lasketut elinkustannukset ovat eräissä kolmansissa maissa muuttuneet yli viisi prosenttia siitä, kun ne vahvistettiin tai niitä mukautettiin viimeksi,

         ON PÄÄTTÄNYT SEURAAVAA:
   Ainoa artikla
   Euroopan yhteisöjen virkamiesten ja väliaikaisten ja sopimussuhteisten toimihenkilöiden, joiden asemapaikka on kolmannessa maassa, asemapaikan valuuttana maksettaviin palkkoihin sovellettavat korjauskertoimet ovat 1 päivästä helmikuuta 2006, 1 päivästä maaliskuuta 2006, 1 päivästä huhtikuuta 2006, 1 päivästä toukokuuta 2006 ja 1 päivästä kesäkuuta 2006 alkaen tämän päätöksen liitteen mukaiset.
   Palkkojen laskemisessa käytettävät valuuttakurssit vahvistetaan varainhoitoasetuksen soveltamissääntöjen mukaisesti ensimmäisessä kohdassa tarkoitettuna päivänä voimassa olleiden kurssien perusteella.

      Tehty Brysselissä 12 päivänä joulukuuta 2006.

            Komission puolesta

         Benita FERRERO-WALDNER

            Komission jäsen

      (1)  EYVL L 56, 4.3.1968, s. 1.

      (2)  EUVL L 337, 22.12.2005, s. 7.

      (3)  EUVL L 59, 1.3.2006, s. 1.

      LIITE

                  Asemamaa

                  Korjauskertoimet
                  helmikuu 2006

                  Angola

                  120,0

                  Bangladesh

                  46,6

                  Bosnia ja Hertsegovina

                  78,6

                  Kap Verde

                  78,6

                  Kuuba

                  99,3

                  Guinea

                  61,2

                  Hongkong

                  94,8

                  Israel

                  102,2

                  Kenia

                  83,9

                  Libanon

                  94,4

                  Madagaskar

                  74,5

                  Nicaragua

                  64,7

                  Niger

                  91,5

                  Uusi-Kaledonia

                  129,1

                  Uganda

                  62,1

                  Filippiinit

                  61,3

                  Venäjä

                  118,3

                  Syyria

                  62,9

                  Venezuela

                  63,4

                  Zimbabwe

                  36,2

                  Asemamaa

                  Korjauskertoimet
                  maaliskuu 2006

                  Botswana

                  69,9

                  Kamerun

                  108,0

                  El Salvador

                  87,7

                  Laos

                  74,0

                  Malawi

                  76,1

                  Dominikaaninen tasavalta

                  74,6

                  Tansania

                  62,5

                  Zimbabwe

                  44,4

                  Asemamaa

                  Korjauskertoimet
                  huhtikuu 2006

                  Saudi-Arabia

                  94,1

                  Egypti

                  55,1

                  Guinea

                  64,4

                  Haiti

                  105,5

                  Hongkong

                  101,9

                  Mali

                  93,8

                  Zimbabwe

                  48,7

                  Asemamaa

                  Korjauskertoimet
                  toukokuu 2006

                  Benin

                  92,1

                  Jordania

                  73,2

                  Mosambik

                  67,0

                  Pakistan

                  53,8

                  Kongon demokraattinen tasavalta

                  131,6

                  Sambia

                  79,9

                  Asemamaa

                  Korjauskertoimet
                  kesäkuu 2006

                  Argentiina

                  55,6

                  Botswana

                  65,6

                  Chile

                  78,9

                  Etiopia

                  85,1

                  Israel

                  105,5

                  Nepal

                  70,8

                  Uganda

                  56,1

                  Peru

                  76,5

                  Keski-Afrikan tasavalta

                  123,6

                  Tansania

                  58,7

                  Thaimaa

                  59,6

                  Jemen

                  70,6


title: Neuvoston päätös (EU) 2015/2036, annettu 26 päivänä lokakuuta 2015, alueiden komitean neljän italialaisen varajäsenen nimeämisestä

text:
               14.11.2015

               FI

               Euroopan unionin virallinen lehti

               L 298/22

         NEUVOSTON PÄÄTÖS (EU) 2015/2036,
   annettu 26 päivänä lokakuuta 2015,
   alueiden komitean neljän italialaisen varajäsenen nimeämisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Italian hallituksen ehdotuksen,
   sekä katsoo seuraavaa:

               (1)

               Neuvosto hyväksyi 26 päivänä tammikuuta, 5 päivänä helmikuuta ja 23 päivänä kesäkuuta 2015 päätökset (EU) 2015/116 (1), (EU) 2015/190 (2) ja (EU) 2015/994 (3) alueiden komitean jäsenten ja varajäsenten nimeämisestä kaudeksi, joka alkaa 26 päivänä tammikuuta 2015 ja päättyy 25 päivänä tammikuuta 2020.

               (2)

               Neljä alueiden komitean varajäsenen paikkaa on vapautunut Bianca Maria D'ANGELOn, Paola GIORGIn, Carmen MURATOREn ja Nicola VENDOLAn toimikausien päätyttyä,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komitean varajäseniksi jäljellä olevaksi toimikaudeksi eli 25 päivään tammikuuta 2020:

               —

               Sigra Manuela BORA, Consigliere regionale e Assessore della Regione Marche,

               —

               Sigra Ilaria CAVO, Consigliere regionale e Assessore della Regione Liguria,

               —

               Sig Vincenzo DE LUCA, Presidente della Regione Campania,

               —

               Sig Michele EMILIANO, Presidente della Regione Puglia.

         2 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 26 päivänä lokakuuta 2015.

            Neuvoston puolesta

            Puheenjohtaja

         C. DIESCHBOURG

      (1)  EUVL L 20, 27.1.2015, s. 42.

      (2)  EUVL L 31, 7.2.2015, s. 25.

      (3)  EUVL L 159, 25.6.2015, s. 70.


title: Neuvoston päätös, annettu 18 päivänä marraskuuta 2014 , Euroopan elin- ja työolojen kehittämissäätiön johtokunnan varajäsenen nimittämisestä Maltan osalta

text:
               22.11.2014

               FI

               Euroopan unionin virallinen lehti

               C 420/4

         NEUVOSTON PÄÄTÖS,
   annettu 18 päivänä marraskuuta 2014,
   Euroopan elin- ja työolojen kehittämissäätiön johtokunnan varajäsenen nimittämisestä Maltan osalta
   2014/C 420/04
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan elin- ja työolojen kehittämissäätiön luomisesta 26 päivänä toukokuuta 1975 annetun neuvoston asetuksen (ETY) N:o 1365/75 (1) ja erityisesti sen 6 artiklan,
   ottaa huomioon jäsenvaltioiden hallitusten sekä työntekijä- ja työnantajajärjestöjen neuvostolle esittämät ehdokasluettelot,
   sekä katsoo seuraavaa:

               (1)

               Neuvosto nimitti 2 päivänä joulukuuta 2013 (2) ja 8 päivänä heinäkuuta 2014 (3) antamillaan päätöksillä Euroopan elin- ja työolojen kehittämissäätiön johtokunnan varsinaiset jäsenet ja varajäsenet toimikaudeksi, joka päättyy 30 päivänä marraskuuta 2016, lukuun ottamatta eräitä jäseniä.

               (2)

               Työnantajajärjestö BUSINESSEUROPE on esittänyt ehdokkaan avoinna olevaan paikkaan,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään seuraava henkilö Euroopan elin- ja työolojen kehittämissäätiön johtokunnan varajäseneksi 30 päivänä marraskuuta 2016 päättyväksi toimikaudeksi:
   I   TYÖNANTAJAJÄRJESTÖJEN EDUSTAJAT

               Maa

               Varsinainen jäsen

               Varajäsen

               Malta

               Joe FARRUGIA

         2 artikla
   Neuvosto nimittää myöhemmin ne varsinaiset jäsenet ja varajäsenet, joita ei ole vielä nimetty.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 18 päivänä marraskuuta 2014.

            Neuvoston puolesta

            Puheenjohtaja

         S. GOZI

      (1)  EYVL L 139, 30.5.1975, s. 1.

      (2)  EUVL C 358, 7.12.2013, s. 5.

      (3)  EUVL L 209, 16.7.2014, s. 54.


Avis juridique important

|

32002D0089

2002/89/EY: Neuvoston päätös, tehty 28 päivänä tammikuuta 2002, Liettuan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä

Virallinen lehti nro L 044 , 14/02/2002 s. 0054 - 0063

Neuvoston päätös,tehty 28 päivänä tammikuuta 2002,Liettuan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä(2002/89/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta 16 päivänä maaliskuuta 1998 annetun neuvoston asetuksen (EY) N:o 622/98(1) ja erityisesti sen 2 artiklan,ottaa huomioon komission ehdotuksen,sekä katsoo seuraavaa:(1) Luxemburgissa kokoontunut Eurooppa-neuvosto totesi, että liittymistä valmisteleva kumppanuus on uusi väline ja vahvistetun liittymistä valmistelevan strategian tärkein osa.(2) Asetuksessa (EY) N:o 622/98 säädetään, että neuvosto päättää komission ehdotuksesta määräenemmistöllä kutakin liittymistä valmistelevaa kumppanuutta koskevista periaatteista, ensisijaisista tavoitteista, välitavoitteista ja edellytyksistä sellaisina kuin ne esitetään kullekin ehdokasmaalle sekä niitä koskevista myöhemmistä merkittävistä mukautuksista.(3) Yhteisön tuen saamisen edellytyksenä on olennaisten edellytysten täyttäminen ja erityisesti Eurooppa-sopimuksiin sisältyvien sitoumusten noudattaminen ja edistyminen Kööpenhaminassa vahvistettujen arviointiperusteiden täyttämisessä. Jos olennainen edellytys jää täyttymättä, neuvosto voi komission ehdotuksesta määräenemmistöllä toteuttaa asiaankuuluvia toimenpiteitä minkä tahansa liittymistä valmistelevan tuen osalta.(4) Luxemburgissa kokoontunut Eurooppa-neuvosto päätti, että liittymistä valmistelevan kumppanuuden toteuttamista ja edistymistä yhteisön säännöstön omaksumisessa tarkastellaan Eurooppa-sopimuksella perustetuissa elimissä.(5) Komission vuoden 2001 määräaikaiskertomuksessa esitettiin puolueeton arvio Liettuan liittymisvalmisteluista ja yksilöitiin valmistelujen jatkamista varten ensisijaisia alueita.(6) Jäsenyyden valmistelemiseksi Liettuan olisi jatkettava yhteisön säännöstön käyttöönottoa koskevan kansallisen ohjelmansa ajantasaistamista. Tässä ohjelmassa olisi esitettävä aikataulu liittymistä valmistelevaan kumppanuuteen sisältyvien ensisijaisten tavoitteiden ja välitavoitteiden saavuttamiselle.(7) Liettuan on tarpeen huolehtia, että sillä on liittymistä valmistelevien yhteisön varojen ohjelmointiin, koordinointiin, hallinnointiin, valvontaan ja arviointiin tarvittavat oikeudelliset ja hallinnolliset rakenteet,ON PÄÄTTÄNYT SEURAAVAA:1 artiklaAsetuksen (EY) N:o 622/98 2 artiklan mukaisesti Liettuan liittymistä valmistelevaan kumppanuuteen sisältyvät periaatteet, ensisijaiset tavoitteet, välitavoitteet ja edellytykset esitetään tämän päätöksen liitteessä, joka on erottamaton osa päätöstä.2 artiklaLiittymistä valmistelevan kumppanuuden toteuttamista valvotaan Eurooppa-sopimuksella perustetuissa elimissä ja asianomaisissa neuvoston elimissä, joille komissio raportoi säännöllisesti.3 artiklaTämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.Tehty Brysselissä 28 päivänä tammikuuta 2002.Neuvoston puolestaJ. Piqué i CampsPuheenjohtaja(1) EYVL L 85, 20.3.1998, s. 1.LIITE1. JohdantoLuxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnatuille tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin tukeakseen niitä ratkaisemaan liittymisvalmisteluissa ilmenevät erityisongelmat.Liettuan ensimmäisestä liittymiskumppanuudesta päätettiin maaliskuussa 1998. Asetuksen (EY) N:o 622/98 (2 artikla) mukaisesti liittymiskumppanuus saatettiin ajan tasalle ensimmäisen kerran joulukuussa 1999, ottaen huomioon Liettuassa tapahtunut edistyminen. Tämä tarkistus puolestaan perustuu komission ehdotukseen, jonka pohjana on käytetty komission Liettuan kanssa käymiä keskusteluja ja Liettuan edistymisestä liittymisvalmisteluissa laadittua vuoden 2001 määräaikaiskertomusta.2. TavoitteetLiittymistä valmistelevan kumppanuuden tarkoituksena on luoda yhteinen kehys niille lisätoimia edellyttäville ensisijaisille aloille, jotka mainitaan komission vuoden 2001 määräaikaiskertomuksessa Liettuan edistymisestä Euroopan unioniin liittymisen valmisteluissa. Lisäksi kehykseen on tarkoitus sisällyttää näiden ensisijaisten tavoitteiden täytäntöönpanon avustamiseksi Liettualle myönnettävät varat sekä kyseiseen tukeen liittyvät edellytykset. Liittymistä valmisteleva kumppanuus on perustana useille politiikan välineille, joita käytetään ehdokasmaiden auttamiseksi niiden valmistautuessa jäsenyyteen. Näihin välineisiin kuuluvat muuan muassa Liettuan laatima yhteisön säännöstön käyttöönottoa koskeva ajantasaistettu kansallinen ohjelma, liittymistä valmisteleva julkisen talouden seurantamenettely, liittymistä valmisteleva talousohjelma ja järjestäytyneen rikollisuuden torjuntaa koskeva liittymistä valmisteleva sopimus. Tällaisia välineitä ovat lisäksi kansalliset kehittämissuunnitelmat, maaseudun kehittämissuunnitelmat, sosiaalisen integroitumisen eurooppalaisen strategian mukainen kansallinen työllisyysstrategia sekä alakohtaiset suunnitelmat, joita tarvitaan rakennerahastoihin osallistumiseen unioniin liittymisen jälkeen ja liittymistä edeltävän rakennepolitiikan välineen (ISPA) ja maatalouden ja maaseudun kehittämisen erityisen liittymisohjelman (SAPARD) täytäntöönpanoon ennen unioniin liittymistä. Kukin näistä välineistä on luonteeltaan erilainen, ja niitä valmistellaan ja toteutetaan erityisiä menettelyjä noudattaen ja niille voidaan myöntää liittymistä valmistelevaa tukea. Ne eivät ole erottamaton osa tätä kumppanuutta, mutta niiden ensisijaiset tavoitteet ovat kumppanuuden mukaisia.3. PeriaatteetKullekin ehdokasvaltiolle määritetyt keskeisimmät ensisijaiset tavoitteet liittyvät valtioiden kykyyn täyttää Kööpenhaminassa vahvistetut arviointiperusteet, joiden mukaan jäsenyys edellyttää, että:- ehdokasvaltiossa on vakaat instituutiot, jotka takaavat demokratian, oikeusvaltioperiaatteen, ihmisoikeuksien sekä vähemmistöjen kunnioittamisen ja suojelemisen;- ehdokasvaltiossa on toimiva markkinatalous, ja se pystyy selviytymään kilpailun ja markkinavoimien paineista unionissa;- ehdokasvaltio pystyy suoriutumaan jäsenyyden mukanaan tuomista velvoitteista, mukaan luettuna poliittisen unionin sekä talous- ja rahaliiton tavoitteiden noudattaminen.Madridissa vuonna 1995 kokoontunut Eurooppa-neuvosto korosti tarvetta mukauttaa ehdokasvaltioiden hallintorakenteet, jotta voidaan turvata yhteisön politiikkojen moitteeton toiminta laajentumisen jälkeen. Luxemburgissa vuonna 1997 kokoontunut Eurooppa-neuvosto tähdensi, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä. On tarpeen varmistaa, että sitä todella sovelletaan. Feirassa vuonna 2000 ja Göteborgissa vuonna 2001 kokoontuneet Eurooppa-neuvostot korostivat, että on ensisijaisen tärkeää, että ehdokasvaltiot kykenevät panemaan täytäntöön ja soveltamaan yhteisön säännöstöä ja että niiden on tämän vuoksi pyrittävä lujittamaan ja uudistamaan hallintoaan ja oikeuslaitostaan.4. Ensisijaiset tavoitteet ja välitavoitteetKomission määräaikaiskertomuksissa on korostettu, että saavutetusta edistymisestä huolimatta on edelleen paljon toimia, jotka ehdokasvaltioiden on vielä toteutettava tietyillä aloilla valmistautuakseen liittymään unioniin. Tämä tilanne edellyttää tavoitteiden ja välitavoitteiden määrittelemistä, ja niihin kuhunkin on liityttävä asianomaisten valtioiden kanssa yhdessä asetetut selkeät päämäärät. Näiden tavoitteiden saavuttamisesta riippuu Liettualle myönnettävän tuen määrä sekä sen kanssa käynnissä olevissa neuvotteluissa edistyminen. Tarkistetussa liittymiskumppanuudessa luetellut ensisijaiset tavoitteet on määritelty ottaen huomioon Liettuan realistiset mahdollisuudet saavuttaa tavoitteet tai edistyä niiden toteuttamisessa huomattavasti seuraavien kahden vuoden aikana (vuosina 2002 ja 2003). Tässä luettelossa on määritelty erikseen tavoitteet, jotka edellyttävät erityisen kiireellisiä toimia. Vuoden 2001 määräaikaiskertomuksessa arvioidaan ehdokasmaiden edistymistä vuoden 1999 liittymistä valmistelevassa kumppanuudessa vahvistettujen ensisijaisten tavoitteiden saavuttamisessa. Tätä arviointia on käytetty määriteltäessä tämänhetkisen kumppanuuden ensisijaiset tavoitteet.Liettua on toimittanut kesäkuussa 2001 ajan tasalle saatetun version yhteisön säännöstön käyttöönottoa koskevasta kansallisesta ohjelmastaan. Ohjelmassa vahvistetaan aikataulu vuoden 1999 liittymistä valmistelevassa kumppanuudessa määriteltyjen ensisijaisten tavoitteiden ja välitavoitteiden toteuttamiselle sekä tarvittavat hallinnolliset rakenteet ja varojen määrä.Liittymistä valmistelevassa kumppanuudessa yksilöidään Liettuan liittymisvalmistelujen ensisijaiset alat. Liettuan on kuitenkin pyrittävä ratkaisemaan kaikki vuoden 2001 määräaikaiskertomuksessa yksilöidyt ongelmat. Lisäksi on tärkeää, että Liettua täyttää sitoumuksensa, jotka koskevat lainsäädännön lähentämistä ja yhteisön säännöstön täytäntöönpanoa Eurooppa-sopimuksen ja jäsenyysneuvottelujen yhteydessä tehtyjen sitoumusten mukaisesti. On syytä muistaa, että yhteisön säännöstön saattaminen osaksi kansallista lainsäädäntöä ei yksinään riitä. On myös tarpeen varmistaa, että sitä sovelletaan tosiasiassa samalla tavoin kuin unionissa. Yhteisön säännöstön uskottava ja tehokas täytäntöönpano ja soveltamisen valvonta on välttämätöntä kaikilla jäljempänä mainituilla aloilla.Komission vuoden 2001 määräaikaiskertomuksen analyysin perusteella Liettualle on määritetty jäljempänä esitetyt ensisijaiset tavoitteet ja välitavoitteet. Nämä ensisijaiset tavoitteet esitetään samassa järjestyksessä kuin määräaikaiskertomuksessa(1).Poliittiset arviointiperusteetDemokratia ja oikeusvaltioperiaate- Liettuan on kehitettävä nykyaikainen, ammattitaitoinen ja tehokas virkamieskunta, joka on asiaankuulumattomista vaikutteista riippumaton, erityisesti varmistamalla täydennyskoulutus, asianmukainen palkkataso ja hallinnonalojen välinen koordinaatio.- Oikeuslaitoksen uudistus on saatettava päätökseen erityisesti antamalla uusi laki tuomioistuimista. Uusi siviilioikeuslaki ja laki hallintotuomioistuinmenettelyistä on pantava täytäntöön. Uusi laki rikosoikeudellisista menettelyistä on annettava ja sen samoin kuin rikoslain täytäntöönpano on varmistettava. Erikoistuneiden tuomareiden ja syyttäjien kouluttamista myös yhteisön säännöstöön liittyvissä asioissa on jatkettava. Työolosuhteita ja infrastruktuuria on parannettava tuomioistuinten asianmukaisen toimivuuden varmistamiseksi, erityisesti hallintotuomioistuimissa ja alueellisissa tuomioistuimissa. Oikeusapua koskevan lain asianmukainen täytäntöönpano on varmistettava oikeusavun saatavuuden parantamiseksi.- Korruption torjuntaa on vielä tehostettava hyväksymällä korruption vastainen strategia ja alkamalla panna sitä täytäntöön. Uusi korruption ehkäisemistä koskeva laki on hyväksyttävä ja sen täytäntöönpano aloitettava. Virkamiesten eettiset toimintasäännöt on saatettava valmiiksi ja niiden täytäntöönpano aloitettava. Korruption vastaiset kansainväliset yleissopimukset on ratifioitava.Taloudelliset arviointiperusteet- Työttömyyden, erityisesti pitkäaikaistyöttömyyden vähentämiseksi on toteutettava toimenpiteitä muun muassa edistämällä riittävää uudelleenkoulutusta ja parantamalla liiketoimintaympäristöä uusinvestointien houkuttelemiseksi ja uusien yritysten perustamisen tehostamiseksi.- Laajamittainen yksityistäminen on saatettava päätökseen, jäljellä oleva valtion omistama pankki ja energialaitokset mukaan luettuina.- Yritysten uudelleenjärjestelyä koskevan lain sekä konkurssilainsäädännön täytäntöönpano ja noudattamisen valvonta on varmistettava, erityisesti jatkamalla koulutusta yritysriskien ja yritysten uudelleenjärjestelysuunnitelmien arvioinnissa.- Hyväksytyt strategiat teollisuuden ja pk-yritysten kehittämiseksi on pantava täytäntöön ja yritystoiminnan tukirakenteiden parantamista on jatkettava.- Maaomaisuuden jakaminen ja rekisteröiminen on saatettava päätökseen, maakaupan markkinoiden kehittymistä on tuettava edelleen ja tilakokoa on pyrittävä kasvattamaan.- Sosiaaliturvan uudistusta on jatkettava julkisen talouden kannalta kestävästi julkisen talouden kestävyyden varmistamiseksi keskipitkällä aikavälillä.Edellytykset täyttää jäsenyyden velvoitteetTavaroiden vapaa liikkuvuus- Kaikkien uuden lähestymistavan mukaisten direktiivien sekä perinteisen alakohtaisen lainsäädännön saattaminen osaksi kansallista lainsäädäntöä ja tosiasiallinen täytäntöönpano on saatettava päätökseen, ja erityisesti on poistettava pesuaineiden ja elintarvikkeiden markkinoille saattamista koskeva ennakkolupamenettely sekä korvattava vähitellen lääkkeiden vanhat myyntiluvat uusilla yhteisön lainsäädännön mukaisilla luvilla.- On perustettava standardointielin ja edistettävä teollisuuden aktiivisempaa osallistumista standardien laadintaan. Kansallista akkreditointijärjestelmää on vahvistettava. Valtion metrologialaitosta on vahvistettava ja akkreditoitujen kalibrointilaboratorioiden toimintavalmiuksia ja asiantuntemusta lisättävä. Markkinoiden valvontaa harjoittavien laitosten välistä yhteistyötä on vahvistettava. Sertifiointielimiä ja testauslaboratorioita koskevan kehitysohjelman täytäntöönpano on vietävä päätökseen.- EN-standardien käyttöönotto on saatettava päätökseen.- Julkisia hankintoja koskevan lainsäädännön yhdenmukaistaminen on saatettava päätökseen ja sen tehokas täytäntöönpano on varmistettava, erityisesti vahvistamalla edelleen julkisista hankinnoista vastaavaa virastoa ja luomalla tietojärjestelmä hankintojen seuraamiseksi.- Lainsäädännön analyyttistä arviointia on jatkettava yhdenmukaistamattomilla aloilla sen varmistamiseksi, että se on perustamissopimuksen 28, 29 ja 30 artiklan mukainen, ja hallinnolliset järjestelyt on saatettava päätökseen kyseisellä alalla tulevaisuudessa harjoitettavaa valvontaa varten.Henkilöiden vapaa liikkuvuus- Ammattitutkintojen vastavuoroisen tunnustamisen yhdenmukaistaminen on saatettava päätökseen ja tarvittavia hallinnollisia rakenteita, koulutusta ja koulutusohjelmia on kehitettävä edelleen.- Ennen yhdenmukaistamista hankittujen ammattitutkintojen osalta Liettuan on asetettava etusijalle toimenpiteet sen varmistamiseksi, että kaikki ammatinharjoittajat täyttävät maan liittyessä yhteisön direktiivien vaatimukset.- Hallinnollisia rakenteita sosiaaliturvan yhteensovittamiseksi on vahvistettava.Palvelujen tarjoamisen vapaus- Rahoituspalvelujen valvontaa on tehostettava.- Moottoriajoneuvojen vastuuvakuutusta koskeva laki on pantava täytäntöön.- Yhdenmukaistaminen on saatettava päätökseen tietosuojan alalla. Valtion tietosuojavirasto on organisoitava täysin uudelleen ja sen täysi riippumattomuus on varmistettava. Hallinnollisia valmiuksia on vahvistettava erityisesti koulutuksen avulla.Pääomien vapaa liikkuvuus- Rajat ylittäviä maksuja sekä eläkerahastojen ja vakuutusyhtiöiden sijoitustoimintaa koskevat rajoitukset on poistettava.- Perustuslakiin on tehtävä kaavaillut maatalousmaan hankkimista koskevat muutokset.- Rahanpesun ehkäisemisestä vastaavien elinten koordinaatiota on tehostettava. On saatettava päätökseen lainsäädännön yhdenmukaistaminen rahanpesun torjunnasta annetun toisen direktiivin kanssa.- Rahanpesun vastaisen toimintaryhmän suositusten noudattaminen on varmistettava.Yhtiöoikeus- Maahan on perustettava oikeushenkilöiden keskusrekisteri ja sen tehokas toiminta on varmistettava.- Maahan on perustettava kirjanpitolautakunta ja asiantuntijoiden pätevyyttä on parannettava.- Säännösten yhdenmukaistaminen patentteja koskevan yhteisön säännöstön kanssa on saatettava päätökseen. Valtion patenttiviraston henkilöstön koulutusta on jatkettava tavaramerkkien suojan alalla. Tavaramerkkejä koskevan lain asianmukainen täytäntöönpano on varmistettava. Tekijänoikeuksien ja lähioikeuksien noudattamista koskeva strategia on pantava täytäntöön. Kollektiivisesta hallinnoinnista vastaavien yhdistysten sekä kansainvälisten yleissopimusten täytäntöönpanon osalta tekijänoikeuksista ja lähioikeuksista vastaavan osaston hallinnollisten valmiuksien vahvistamista on jatkettava.- Erityisen kiireellisiä toimia tarvitaan: Teollis- ja tekijänoikeuksien noudattamisen valvonnasta vastaavien elinten hallinnollisia valmiuksia on vahvistettava sekä piratismin ja väärennösten vastaisia ponnistuksia tehostettava. Lainvalvontaelinten eli etenkin poliisilaitoksen, tullin ja oikeuslaitoksen koordinaatiota on parannettava. Hallinnollisia valmiuksia rajoilla on vahvistettava ja rajoja koskevan lainsäädännön asianmukainen täytäntöönpano on varmistettava. Lainvalvontaelimille annettavaa koulutusta on tehostettava, tuomarit ja syyttäjät mukaan luettuina.Kilpailupolitiikka- Lainsäädäntökehys on saatettava valmiiksi, kilpailuneuvoston hallinnollisia valmiuksia on vahvistettava (erityisesti valtiontukien valvonnan osalta). Kilpailusääntöjen ja valtiontukisääntöjen noudattaminen on varmistettava. Valtiontukikartoituksen tekemistä on jatkettava ja vuosikertomukset laadittava. Tietoisuutta säännöistä on lisättävä kaikkien markkinatoimijoiden ja tuen myöntäjien keskuudessa; oikeuslaitoksen henkilöstön koulutusta kilpailuasioissa on tehostettava.Maatalous- Maatalouden hallinnon - erityisesti maatalous- ja elintarviketuotteiden markkinoiden sääntelystä vastaavan viraston - valmiuksia on parannettava ja yhteisen maatalouspolitiikan hallintomekanismien täytäntöönpanoa ja soveltamista koskevat valmistelut on saatettava päätökseen, erityisesti yhdennetty hallinto- ja valvontajärjestelmä sekä maksajavirasto yhteisen maatalouspolitiikan maksujen käsittelemiseksi; myös eläinlääkintä- ja kasvinsuojelualaa sekä elintarvikkeiden turvallisuutta koskevan lainsäädännön voimaansaattamista ja täytäntöönpanoa koskevat valmistelut on saatettava päätökseen.- Yhteisön rahoittamien maaseudun kehittämisohjelmien suunnittelemiseksi, hallinnoimiseksi, seuraamiseksi, valvomiseksi ja arvioimiseksi tarvittavia hallinnollisia rakenteita on vahvistettava.- Eläinlääkintä- ja kasvinsuojelualan lainsäädännön yhdenmukaistamista on jatkettava ja tarkastusmenettelyjä parannettava, erityisesti tulevilla unionin ulkorajoilla. Eläinten tunnistaminen ja rekisteröiminen on saatettava päätökseen.- Testauslaboratorioiden teknisiä valmiuksia on vahvistettava, jotta ne voitaisiin akkreditoida elintarvikkeiden turvallisuutta koskevien tarkastusjärjestelmien asettamien vaatimusten (HACCP-järjestelmä) panemiseksi täytäntöön.- On saatettava päätökseen tarttuvaa spongiformista enkefalopatiaa, kasvipassia, jäämien enimmäismääriä ja eläinten ruokintaa koskevan lainsäännön saattaminen osaksi kansallista lainsäädäntöä ja varmistettava sen voimaansaattaminen ja täytäntöönpano, mukaan lukien eläintautien, erityisesti tarttuvan spongiformisen enkefalopatian, testaaminen yhteisön säännöstön mukaisesti.- Elintarvikkeiden jalostuslaitosten (liha, säilykehedelmät ja -vihannekset mukaan luettuina) uudelleenjärjestelyä on jatkettava ja niitä on kehitettävä, jotta ne voisivat noudattaa elintarvikkeiden turvallisuutta koskevia yhteisön standardeja.- Elintarvikkeiden turvallisuutta koskeva strategia on pantava täytäntöön.Kalastus- Riittävät hallinnolliset rakenteet ja laitteistot on saatava valmiiksi keskushallinnon ja alueiden tasolla, jotta voidaan varmistaa yhteisen kalastuspolitiikan täytäntöönpano, mukaan lukien kalavarojen hoito, kalastuksen tarkastukset ja valvonta, markkinapolitiikka, kalatalouden ohjauksen rahoitusvälineestä yhteisrahoitetut rakenneohjelmat, kalastusalusrekisteri ja suunnitelma kalastuslaivaston kapasiteetin sääntelemiseksi pyydettävissä olevien kalavarojen mukaan.Liikennepolitiikka- Lainsäädännön yhdenmukaistamista on jatkettava ja hallinnollisia valmiuksia vahvistettava maantieliikenteen (erityisesti sosiaalikysymyksiä koskeva lainsäädäntö, verotuksen yhdenmukaistaminen sekä tekniset ja turvallisuusstandardit), rautatieliikenteen (tarkistetun rautatieliikennettä koskevan yhteisön säännöstön panemiseksi täytäntöön) ja lentoliikenteen osalta.- Meriliikennettä koskevan lainsäädännön yhdenmukaistamista ja täytäntöönpanoa on jatkettava viimeaikaiset kehitysaskeleet huomioon ottaen.- Erityisen kiireellisiä toimia tarvitaan: Meriturvallisuusalan hallinnollista toimintakykyä on vahvistettava ja institutionaaliset rakenteet on saatava valmiiksi Liettuan laivastolle kuuluvien lippuvaltion tehtävien hoidon parantamiseksi.Verotus- Lainsäädännön yhdenmukaistaminen on saatettava päätökseen, kiinnittäen erityistä huomiota alv- ja valmisteverolainsäädäntöön (mukaan lukien väliaikainen arvonlisäverojärjestelmä), varsinkin alv-vapautuksiin ja valmisteverokantoihin.- Liettuan on varmistettava, että nykyinen ja tuleva lainsäädäntö vastaa yritysverotukseen sovellettavien menettelysääntöjen periaatteita.- Hallintoa ja valvontamenettelyjä on vahvistettava ja hallinnollista yhteistyötä sekä vastavuoroista avunantoa on parannettava yhteisön säännöstön soveltamiseksi.- Tietotekniikkajärjestelmiä on kehitettävä tietojen vaihtamiseksi sähköisessä muodossa yhteisön ja sen jäsenvaltioiden kanssa.- On saatettava voimaan valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta annettu direktiivi.Tilastointi- Tilastojen laatua ja kattavuutta on parannettava edelleen. On varmistettava, että tilastointivalmiuksien vahvistamiseksi on käytettävissä riittävästi varoja myös aluetasolla.Sosiaalipolitiikka ja työllisyys- Sosiaalialaa koskevan yhteisön säännöstön saattaminen osaksi kansallista lainsäädäntöä on saatava päätökseen, erityisesti on hyväksyttävä uusi työlaki, ja varmistettava sen moitteeton täytäntöönpano asianmukaisten täytäntöönpanorakenteiden - työsuojeluviranomaiset mukaan lukien - avulla sovitun aikataulun mukaisesti. Yhdenmukaistaminen on saatettava päätökseen naisten ja miesten tasavertaisen kohtelun alalla. Syrjinnän vastainen lainsäädäntö on hyväksyttävä ja sen täytäntöönpanemiseksi on laadittava aikataulu.- Tukea työmarkkinaosapuolten valmiuksien kehittämiselle on jatkettava erityisesti riippumattoman vuoropuhelun avulla ottaen erityisesti huomioon niiden tuleva asema yhteisön työllisyys- ja sosiaalipolitiikan muotoilemisessa ja täytäntöönpanossa, Euroopan sosiaalirahasto mukaan luettuna.- Kansanterveyttä koskeva laki on hyväksyttävä, yleisen terveydenhuollon uudistuksen täytäntöönpanoa on jatkettava ja erityisesti terveyden seurantajärjestelmää on kehitettävä edelleen. Toimenpiteiden kehittäminen tarttuvien tautien seurannan ja valvonnan aloilla on saatava päätökseen.- Liettuan on jatkettava kansallisen strategian laatimista, joka sisältää myös tietojen keruun, osallistuakseen tulevaisuudessa sosiaalista integroitumista koskevaan eurooppalaiseen strategiaan.Energia- Liettuan on pantava täytäntöön ydinturvallisuudesta laajentumisen yhteydessä laaditussa neuvoston raportissa esitetyt suositukset ottaen huomioon raportissa osoitetut ensisijaiset asiat.- Kansallisen energiastrategian täytäntöönpanoa on jatkettava ja sen tarkistaminen on aloitettava ja saatava valmiiksi pikaisesti, jotta Ignalinan ydinvoimalan toisen yksikön sulkemispäivästä voidaan päättää Liettuan liittymisaikataulun mukaisesti.- Ignalinan ydinvoimalan ensimmäisen yksikön lopullista sulkemista (ennen vuotta 2005) ja käytöstä poistamista koskevia oikeudellisia, teknisiä, taloudellisia ja sosiaalisia valmisteluja on kiirehdittävä.- Ydinenergiasta vastaavan kansallisen sääntelyviranomaisen voimavaroja ja valmiuksia on vahvistettava.- Ignalinan ydinvoimalan käytöstä poistamisen ajan on pidettävä yllä korkea ydinturvallisuuden taso.- Öljyvarastoja koskevaa yhdenmukaistamista on jatkettava; varastojen kasvattamisessa on edistyttävä ja tähän liittyen on tehtävä tarvittavat investoinnit varastojen saattamiseksi 90 päivän kulutusta vastaavalle tasolle; tarvittavia hallinnollisia valmiuksia on kehitettävä.- Energian (sähkö ja kaasu) sisämarkkinoita koskeva yhdenmukaistamisprosessi on saatettava päätökseen; maahan on perustettava riippumaton siirtoverkko-operaattori (sähkö), jäljellä olevat hintavääristymät on poistettava ja sääntelyviranomaista (hinnoista ja energiasta vastaava kansallinen valvontakomitea) on vahvistettava.- Perinteisten voimalaitosten kunnostamista on jatkettava yhteisön ympäristösäännöstön mukaisesti.- Energiatehokkuuden parantamista ja uusiutuvien energialähteiden käyttöä on nopeutettava ja alan keskeisiä instituutioita vahvistettava.Televiestintä ja tietotekniikka- Viestinnästä vastaavan sääntelyviranomaisen, perustettavat postipalveluista vastaavat rakenteet mukaan luettuna, tehokas toiminta on varmistettava uusiin tehtäviin pätevän henkilöstön ja asianmukaisen rahoituksen avulla.- Televiestintää koskevan yhteisön säännöstön noudattaminen on varmistettava, erityisesti yhteenliitäntää koskevien menettelyjen osalta.Kulttuuri ja audiovisuaalialan politiikka- Keskeisten viranomaisten hallinnollisten valmiuksien vahvistamista on jatkettava.Aluepolitiikka ja rakennepoliittisten välineiden yhteensovittaminen- Oikeudellinen ja hallinnollinen kehys on saatettava valmiiksi alaa koskevan yhteisön säännöstön täytäntöön panemiseksi, kiinnittäen erityistä huomiota varainhoitoon ja valvontaan.- On varmistettava ministeriöiden välisen koordinaation tehokkuus ja yhteistyö, joka koskee ohjelmasuunnittelua ja täytäntöönpanoa.- On laadittava yhtenäinen ohjelma-asiakirja rakennerahastoja koskevien asetusten mukaisesti, ennakkoarviointi mukaan luettuna.- Liettuan on varmistettava, että nimetyt hallinto- ja maksuviranomaiset kehittävät vähitellen valmiuksiaan, jotta ne voisivat maan liittymishetkellä suoriutua velvoitteistaan ja hoitaa niille rakennerahastoja koskevien asetusten mukaan kuuluvat tehtävät.- Arviointi- ja seurantajärjestelmät on perustettava.- Rakennerahastojen ja koheesiorahaston tukeen oikeutettujen hankkeiden teknistä valmistelua on kehitettävä (hankkeiden valmisteluprosessi).Ympäristö- Yhteisön säännöstön saattaminen osaksi kansallista lainsäädäntöä on saatettava päätökseen.- Yhteisön säännöstön täytäntöönpanoa on jatkettava erityisesti seuraavilla aloilla: nestemäisten polttoaineiden rikkipitoisuus, bensiinin varastoinnista ja jakelusta aiheutuvien haihtuvien orgaanisten yhdisteiden päästöt, jätteiden käsittely (erityisesti jäteöljyt, kaatopaikat sekä pakkaukset ja pakkausjätteet), kaupunkien jätevesien käsittely, juomavesi (erityisesti liiallisen fluorin ongelma on ratkaistava), vesistöihin laskettavat vaaralliset aineet (on tehtävä kartoituksia ja laadittava ohjelmia saastumisen vähentämiseksi) ja luonnonsuojelu (on laadittava luettelo yhteisön kannalta merkittävistä kohteista ja perustettava erityisiä suojelualueita).- Hallinnollisia ja seurantavalmiuksia on vahvistettava edelleen, sekä keskushallinnon että paikallistasolla, erityisesti kemikaalien ja geenimuunnettujen organismien osalta.- Ympäristönsuojeluvaatimusten sisällyttämistä osaksi kaikkien muiden alakohtaisten politiikkojen määrittelyä ja täytäntöönpanoa on jatkettava kestävän kehityksen edistämiseksi.Kuluttajansuoja ja terveyden suojelu- Markkinoita valvovia instituutioita on vahvistettava edelleen ja samoin on vahvistettava kansallista kuluttajansuojaneuvostoa.Yhteistyö oikeus- ja sisäasioissa- Liettuan on varmistettava Schengenin sopimusta koskevan toimintasuunnitelman täytäntöönpano.- Liettuan sekä Valko-Venäjän ja Venäjän (Kaliningrad) välisen rajalinjan viitoittaminen on saatava valmiiksi ja rajavalvontaa on tehostettava, aluevesiraja mukaan luettuna; rajavartijoiden koulutusta on jatkettava, perusrakenteita sekä laitteistoa ja välineistöä on parannettava.- Ihmissalakuljetuksen torjuntatoimia on tehostettava.- Säännöstön yhdenmukaistaminen viisumipolitiikkaa sekä turvapaikka- ja siirtolaisasioita koskevan yhteisön säännöstön kanssa on saatettava päätökseen, toimivaltaisten elinten hallinnollisia valmiuksia on vahvistettava ja muutoksenhakujärjestelmää parannettava.- Poliisivoimien uudelleenorganisointi ja nykyaikaistaminen on saatettava päätökseen ja poliisien ammatillista koulutusta kehitettävä edelleen; on perustettava poliisien yhteyshenkilöiden verkosto; kahdenvälistä yhteistyötä muiden yhteisön jäsenvaltioiden kanssa on tehostettava. Kaikkien eri elinten (oikeuslaitos mukaan luettuna) välistä yhteistyötä järjestäytyneen rikollisuuden torjumiseksi on vahvistettava. Rahanpesun vastaisten toimenpiteiden tehokas täytäntöönpano on varmistettava.- Kansallinen huumeiden vastainen strategia on pantava täytäntöön ja kaikkien sen kannalta keskeisten elinten hallinnollisia valmiuksia ja koordinaatiota on kehitettävä (vastuualueiden selkeä jako on varmistettava); kansainvälisen yhteistyön oikeudellinen kehys on saatava valmiiksi ja Liettuan on valmistauduttava osallistumaan huumausaineita ja niiden väärinkäyttöä koskevan eurooppalaisen tietoverkon toimintaan.- Liettuan on toteutettava tarvittavat toimenpiteet yhteisön välineiden ottamiseksi käyttöön siviiliasioissa tehtävän oikeudellisen yhteistyön alalla.- Liettuan on varmistettava, että ennakkoedellytykset yhteistyösopimuksen tekemiseksi Europolin kanssa täyttyvät.- Valmisteluja osallistumiseksi Schengenin tietojärjestelmään on jatkettava kehittämällä erilaisia kansallisia tietokantoja ja rekistereitä.- Lainsäädäntö on yhdenmukaistettava yhteisön taloudellisten etujen suojaamista koskevan yleissopimuksen ja sen pöytäkirjojen kanssa.Tulliliitto- Säännöstön yhdenmukaistaminen yhteisön säännöstön kanssa on saatettava päätökseen; alueellisten tullitoimipisteiden uudelleenjärjestely on saatettava päätökseen.- Erityisen kiireellisiä toimia tarvitaan: Tietotekniikkaa koskevan strategian täytäntöönpanoa Liettuan tullihallinnossa on nopeutettava. Tietotekniikkajärjestelmiä on kehitettävä tietojen vaihtamiseksi sähköisessä muodossa yhteisön ja Liettuan välillä.- Tulliviranomaisten toimintaa rajoilla sekä yhteistyötä muiden rajoilla toimivien viranomaisten (rajavartioston, eläinlääkintä- ja kasvinsuojeluviranomaisten) kanssa on vahvistettava. Tullilaitoksen eettiset toimintaohjeet on otettava käyttöön.Ulkosuhteet- Liettuan on toteutettava tarvittavat toimenpiteet sen varmistamiseksi, että yhteisön säännöstön kanssa mahdolliset ristiriitaiset kansainväliset sopimukset, kahdenväliset investointisopimukset mukaan luettuina, neuvotellaan uusiksi tai irtisanotaan Liettuan liittyessä yhteisöön.Varainhoidon valvonta- Varainhoidon ja sen valvonnan sekä sisäisen tarkastuksen menetelmät on otettava käyttöön yhdenmukaisesti kaikkialla hallinnossa.- Henkilöstöä on koulutettava julkisen sisäisen varainhoidon valvonnan alalla, kansallinen rahasto mukaan luettuna.- Liettuan on hyväksyttävä ja otettava käyttöön kansainvälisesti hyväksyttyjä ja yhteisön vaatimusten mukaisia standardeja vastaavat ulkoiset ja sisäiset tarkastusstandardit, hyväksyttävä valvontaa ja tilintarkastusta koskevat oppaat, määritettävä kirjausketjut sekä menetelmät kansallisten ja yhteisön varojen käytön raportointia, seurantaa ja kirjanpitoa varten.- Valtion tarkastusviraston oikeudellinen kehys on saatava valmiiksi ja viraston riippumattomuutta on vahvistettava.- Liettuan on nimettävä yhteystaho yhteisön taloudellisten etujen suojelemiseksi ja aloitettava tämän yhteystahon välityksellä tehokas yhteistyö petostentorjuntaviraston (OLAF) kanssa.- Petosten torjuntaa on tehostettava.- Liettuan on jatkettava ponnistuksia liittymistä ennen annettavan yhteisön rahoituksen asianmukaisen käytön, valvonnan, seurannan ja arvioinnin varmistamiseksi; tämä on keskeinen osoitus Liettuan kyvystä panna täytäntöön varainhoidon valvontaa koskeva yhteisön säännöstö.5. OhjelmatVuosille 2000-2006 Liettualle myönnettävä taloudellinen tuki käsittää Phare-toimien lisäksi liittymistä valmistelevan SAPARD-välineen avulla annettavan maatalouden ja maaseudun kehittämisen liittymistä valmistelevien toimenpiteiden tuen (neuvoston asetus (EY) N:o 1268/99, EYVL L 161, 26.6.1999, s. 87) sekä rakennepolitiikan ISPA-välineen avulla annettavan tuen ympäristön ja liikenteen alojen infrastruktuurihankkeille (neuvoston asetus (EY) N:o 1267/99, EYVL L 161, 26.6.1999, s. 73), jossa annetaan etusija samankaltaisille toimenpiteille kuin koheesiorahastossa liittymistä edeltävänä aikana. Näiden kansallisten rahoitusosuuksien turvin Liettua voi myös rahoittaa osittain osallistumisensa yhteisön ohjelmiin kuten tutkimuksen ja teknologisen kehittämisen puiteohjelmaan sekä yleissivistävään koulutukseen ja yrityksiin liittyviin ohjelmiin. Liettua saa lisäksi rahoitusta suoraan yhteisön säännöstöön liittyvistä monikansallisista ja horisontaalisista ohjelmista. Ehdokasmaiden osallistumista yhteisrahoitukseen edellytetään järjestelmällisesti kaikissa investointihankkeissa. Komissio on vuodesta 1998 toiminut yhteistyössä Euroopan investointipankin (EIP) ja kansainvälisten rahoituslaitosten, erityisesti Euroopan jälleenrakennus- ja kehityspankin (EBRD) ja Maailmanpankin kanssa liittymistä valmistelevien ensisijaisiin tavoitteisiin liittyvien hankkeiden yhteisrahoituksen helpottamiseksi.6. EhdollisuusKolmen liittymistä valmistelevan välineen - Phare-ohjelman sekä ISPA- ja SAPARD-välineiden - kautta hankkeiden rahoittamiseen myönnettävän yhteisön tuen edellytyksenä on, että Liettua noudattaa Eurooppa-sopimuksen mukaisia sitoumuksiaan, jatkaa toimia Kööpenhaminassa vahvistettujen edellytysten täyttämiseksi ja edistyy ennen kaikkea tässä tarkistetussa liittymistä valmistelevassa kumppanuudessa määriteltyjen ensisijaisten tavoitteiden täytäntöönpanossa. Näiden yleisten edellytysten noudattamatta jättäminen saattaa johtaa neuvoston päätökseen rahoitusavun keskeyttämisestä asetuksen (EY) N:o 622/98 4 artiklan nojalla.7. SeurantaLiittymistä valmistelevan kumppanuuden täytäntöönpanoa valvotaan Eurooppa-sopimuksen yhteydessä. Kuten Luxemburgissa kokoontunut Eurooppa-neuvosto korosti, on tärkeää, että yhteisön säännöstön käyttöönoton ja täytäntöönpanon tarkastelua jatketaan Eurooppa-sopimuksen elimissä. Liittymistä valmistelevan kumppanuuden osa-alueita käsitellään kustakin osa-alueesta vastaavassa alakomiteassa. Assosiaatiokomitea käsittelee ensisijaisiin tavoitteisiin ja välitavoitteisiin liittyvää yleistä kehitystä, edistymistä ja ongelmia sekä alakomiteoiden sille käsiteltäviksi toimittamia erityisiä kysymyksiä.Phare-ohjelman hallintokomitea huolehtii siitä, että kaikkien kolmen liittymistä valmistelevan välineen - Phare-ohjelman sekä ISPA- ja SAPARD-välineiden - yhteydessä tehdyt rahoituspäätökset ovat yhteensopivia sekä keskenään että liittymistä valmistelevien kumppanuuksien kanssa, kuten yhteensovittamista koskevassa asetuksessa (neuvoston asetus (EY) N:o 1266/99, EYVL L 161, 26.6.1999, s. 68) säädetään.Liittymistä valmistelevaa kumppanuutta muutetaan tarvittaessa jatkossakin asetuksen (EY) N:o 622/98 2 artiklan mukaisesti.(1) Esittämisessä noudatetaan määräaikaiskertomuksissa vuodesta 2000 noudatettua järjestystä.


title: 2011/359/YUTP: Poliittisten ja turvallisuusasioiden komitean päätös EUJUST LEX-IRAQ/1/2011, annettu 21 päivänä kesäkuuta 2011 , Irakia varten toteutettavan Euroopan unionin yhdennetyn oikeusvaltio-operaation, EUJUST LEX-IRAQ, operaation johtajan nimittämisestä

text:
               22.6.2011

               FI

               Euroopan unionin virallinen lehti

               L 162/14

         POLIITTISTEN JA TURVALLISUUSASIOIDEN KOMITEAN PÄÄTÖS EUJUST LEX-IRAQ/1/2011,
   annettu 21 päivänä kesäkuuta 2011,
   Irakia varten toteutettavan Euroopan unionin yhdennetyn oikeusvaltio-operaation, EUJUST LEX-IRAQ, operaation johtajan nimittämisestä
   (2011/359/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon Euroopan unionin yhdennetystä oikeusvaltio-operaatiosta Irakia varten, EUJUST LEX-IRAQ, 14 päivänä kesäkuuta 2010 hyväksytyn neuvoston päätöksen 2010/330/YUTP (1) ja erityisesti sen 9 artiklan,
   sekä katsoo seuraavaa:

               (1)

               Päätöksen 2010/330/YUTP mukaisesti poliittisten ja turvallisuusasioiden komitea on valtuudet tehdä Euroopan unionista tehdyn sopimuksen 38 artiklan mukaisesti Irakia varten toteutettavan Euroopan unionin yhdennetyn oikeusvaltio-operaation, EUJUST LEX-IRAQ, jäljempänä ’EUJUST LEX-IRAQ -operaatio’, poliittista valvontaa ja strategista johtoa koskevat päätökset, erityisesti päätös operaation johtajan nimittämisestä.

               (2)

               Unionin ulkoasioiden ja turvallisuuspolitiikan korkea edustaja on ehdottanut, että EUJUST LEX-IRAQ -operaation nykyinen varajohtaja Carl TORNELL nimitetään operaation johtajaksi 1 päivästä heinäkuuta 2011 alkaen operaation uuden johtajan nimittämiseen saakka,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Carl TORNELL EUJUST LEX-IRAQ -operaation johtajaksi 1 päivästä heinäkuuta 2011 alkaen operaation uuden johtajan nimittämiseen saakka.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 21 päivänä kesäkuuta 2011.

            Poliittisten ja turvallisuusasioiden komitean puolesta

            Puheenjohtaja

         O. SKOOG

      (1)  EUVL L 149, 15.6.2010, s. 12.